Baroma 14 | Bbaibbele lili a Intaneti | Bbaibbele lya Busanduluzi Bwanyika Mpya\nAmuleke kubetekana (1-12)\nMutalebyi bamwi (13-18)\nAmubelekele luumuno alukamantano (19-23)\n14 Amumutambule muntu ooyo uutanasima mulusyomo,+ pele mutamubeteki akaambo kakwiindana mizeezo.* 2 Umwi muntu ulijisi lusyomo lumupa kulya zintu zyoonse, pele uutanasima ulya buyo cisyumani. 3 Ooyo uulya atasampauli yooyo uutalyi, alimwi ooyo uutalyi atabeteki yooyo uulya,+ nkaambo Leza wamutambula awalo ooyo. 4 Ino nduwe ni yebo oobeteka mubelesi wamweenzinyoko?+ Mukuli wasimalelaakwe mwini kumubeteka naa uli kabotu naa pe.+ Ncobeni ulakonzya kukkomaninwa a Leza, nkaambo Jehova* ulakonzya kumugwasya. 5 Muntu umwi ubona buzuba bumwi kuti bulayandika kwiinda bumbi;+ uumbi ubona buzuba bumwi kuti buleelene amazuba ambi oonse;+ muntu umwi aumwi asinizye cakumaninina mumizeezo yakwe mwini. 6 Ooyo uubona buzuba bumwi kuti bulayandika, ububona boobo mukulemeka Jehova.* Alimwi ooyo uulya, ulalya mukulemeka Jehova* nkaambo ulamulumba Leza;+ alimwi ooyo uutalyi, talyi mukulemeka Jehova,* pele ulamulumba Leza.+ 7 Nkaambo mubwini kunyina muntu akati kesu uuliponena lwakwe mwini,+ alimwi kunyina uulifwida lwakwe mwini. 8 Nkaambo ikuti naa tulapona, tuponena Jehova,*+ alimwi ikuti naa twafwa, tufwida Jehova.* Aboobo kufwumbwa naa tulapona naa twafwa, tuli bantu ba Jehova.*+ 9 Nkaambo Kristo wakafwa akuba muumi alimwi, kutegwa abe Mwami wabafwide abaumi.+ 10 Pele ino nkaambo nzi yebo ncobeteka imunyoko?+ Naa ino nkaambo nzi alimwi ncomusampaula imunyoko? Nkaambo kayi toonse tuyoobetekwa kumbele lyacuuno calubeta ca Leza.+ 11 Nkaambo kulilembedwe kuti: “‘Masimpe mbubonya mbondili muumi,’+ mbwaamba Jehova,* ‘magondo oonse ayoondifwugamina, alimwi milaka yoonse iyoozumina caantangalala kuti ndime Leza.’”+ 12 Aboobo umwi aumwi wesu uyoolyaambilila mwini kuli Leza.+ 13 Aboobo, atuleke kubetekana,+ muciindi caboobo amukanze kutabikkila munyoko cilebyo naa cisinkilizyo.+ 14 Ndilizyi alimwi ndilisinizyide mu Mwami Jesu kuti kunyina cintu citasalali;+ ccita buyo cintu muntu ncabona kuti tacisalali, ncecitasalali kulinguwe. 15 Nkaambo ikuti munyoko ulacimwa akaambo kacakulya, nkokuti toceendi caluyando.+ Utanyonyooni muntu ooyo Kristo ngwaakafwida akaambo kacakulya cako.+ 16 Aboobo nywebo mutapi kuti bantu baambe cintu cibotu ncomucita kuti ncibi. 17 Nkaambo Bwami bwa Leza tabwaambi kulya akunywa pe,+ pele bwaamba bululami, luumuno akukondwa antoomwe amuuya uusalala. 18 Nkaambo kufwumbwa muntu ooyo uubelekela Kristo munzila eeyi ulatambulika kuli Leza alimwi ulayandwa abantu. 19 Aboobo atusungwaalile kucita zintu ziletela luumuno+ azintu iziyaka umwi aumwi.+ 20 Amuleke kumwaya mulimo wamaanza a Leza akaambo buyo kacakulya.+ Masimpe, zintu zyoonse zilasalala, pele tacili kabotu kuti muntu kalya akulebya bamwi.+ 21 Cilainda kubota kutalya nyama, naa kutanywa waini nokuba kutacita cintu cili coonse icilebya munyoko.+ 22 Lusyomo oolo ndojisi, alube akati kanduwe a Leza. Ulikkomene muntu ooyo uutalibeteki akaambo kazintu nzyasala kucita. 23 Pele imuntu uulya kumwi kadooneka, wabetekwa kale, nkaambo tanaalya kweelana alusyomo lwakwe. Ncobeni, icintu coonse cicitwa iciteendelani alusyomo ncibi.\n^ Naa ambweni, “kazintu nzyayeeya mumoyo.”


Matalikilo 6 IBBAIB63 - Lino bantu nibakatalika kuvula - Bible Search\nMatalikilo 5 Matalikilo 7\nNowa mbwaakali mululami akati kabantu basizibi\n1-Lino bantu nibakatalika kuvula ansi, alimwi nibakali kuzyala bana basimbi, 2-bana ba-Leza bakabona bana basimbi babantu kuti mbabotu, nkabela bakakwata kufumbwa mbobakali kuyanda akati kabo. 3-Mpawo Jehova wakaamba kuti, Muuya wangu tuukooyookazyanya lyoonse amuntu pe, nkaambo ninyama buyo. Mazuba aakwe ayooba myaka iili mwaanda amakumi obile. 4-Mumazuba alya kakuli babbabbani ansi. Nkabela kusule lyayaaya, bana ba-Leza nibakaswanana abana basimbi babantu, bakabazyalila bana, mbombabo bakaba basinguzu baciindi, bantu basimpuwo.\n5-Lino Jehova wakabona kuti bubi bwabantu baansi bulayoosya, amiyeeyo yoonse bantu njibayeeya mumyoyo yabo mibi luzutu mazuba oonse, 6-aboobo Jehova wakausa nkaambo kakulenga muntu, wakapenga mumoyo wakwe. 7Nkabela Jehova wakaamba kuti, Bantu mbondakalenga, nzoobaziminganya ansi. Nzooziminganya bantu abanyama, bauka abayuni bakujulu boonse, nkaambo nda usa kuti ndakabalenga. 8-Pele Nowa wakafwidwa luzyalo mumeso aa-Jehova.\n9-Njeeyi mizukulu ya-Nowa. Nowa kali muntu uululeme, katajisi kampenda, akati kabasaanyina. Nowa wakali kweenda a-Leza. 10Nkabela Nowa wakazyala bana botatwe, Semu, Hamu a-Jafeti.\n11Lino nyika yakabija kumeso aa-Leza, alimwi nyika yakazula luuni. 12-Lino Leza wakabona kuti nyika yabija, nkaambo bantu boonse bakalibisizye inzila zyabo ansi, 13-nkabela Leza wakaambila Nowa kuti, Ndakanza kumanisya bantu boonse, nkaambo nyika ilizwide luuni nkaambo kabo. Ncobeni njoobanyonyoona anyika yoonse. 14Kolipangila bwaato bwazisamu zyagofa. Obu bwaato ubucite azimpetu, alimwi uleelede kubuziluluzya mukati aanze insakizi. 15Mbuboobu mboelede kubucita. Bulamfu bwabwaato buleelede kuba tukokola tuli myanda yotatwe, bwaamba bwabo bube tukokola tuli makumi osanwe, abwiime bwabo bube tukokola tuli makumi otatwe. 16Ucite impulunguzyo mubwaato, zibe kakokola komwe kuzwa kulululi, Awalo mulyango wabwaato uubike mulubazu lwabo. Alimwi yaka zimpetu zyaansi, azimwi zyabili zyakujulu, azimwi zyatatu kujulu lyazeezyo. 17-Lino mebo ndaleta izambangulwe lyamaanzi ansi lyakunyonyoozya nyama yoonse yabaumi baputa ansi, Boonse buyo bali munyika bayoozanga. 18Pele webo tuyootangana cizuminano ayebo, aboobo uyoonjila mubwaato, webo abana bako amukaako abamukabana bako. 19Alimwi akati kabanyama bamisyobo yoonse, uyoonjizya bobile bobile mubwaato kuti baponesegwe anduwe, Bayooba mweenze amuzyazi. 20Abalo bayuni bamisyobo misyobo, abanyama bamisyobo misyobo, abauka bamisyobo misyobo bayavula ansi bobile bobile baleelede kuba ayebo kuti baponesegwe. 21-Alimwi bweza zilyo zyamisyobo yoonse, kufumbwa ziligwa, ukazilondole, kuti zibe bulilu bwako abulilu bwabo. 22-Lino Nowa wakacita obo. Wakacita mbubonya mbuli Leza mbwakamulailila.


Lufu Luzoomana Biyeni? Jesu Wakazunda Lufu\nBALA MU Acholi Afrikaans Albanian American Sign Language Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Biak Bicol Bislama Boulou Brazilian Sign Language Bulgarian Catalan Cebuano Chichewa Chin (Hakha) Chinese (Traditional) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Cibemba Cinyanja Croatian Cuban Sign Language Czech Dangme Danish Douala Drehu Dutch Efik English Estonian Ewe Fijian Filipino Sign Language Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indian Sign Language Indonesian Isoko Italian Italian Sign Language Japanese Javanese Kabiye Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Low German Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Marshallese Mauritian Creole Maya Mbunda Mexican Sign Language Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Ponapean Poqomchi' Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Tuvaluan Twi Tzeltal Tzotzil Ukrainian Urhobo Uruund Uzbek Uzbek (Roman) Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nNIKUBA kuti kutaswiilila kwabazyali besu bakusaanguna Adamu aEva kwakeeta chibi alufu kubantu boonse pesi Leza taakachincha pe makanze aakwe. Mujwi lyakwe Bbayibbele muli mavesi miingi aatondeezya kuti Leza tachinchide pe makanze aakwe.\n“Uyoolumena lufwu mane kukabe kutamani, alimwi Mwami Singuzuzyoonse Jehova uyoosindula misozi kumasyu oonse.”—Isaya 25:8.\n“Sinkondo wamamanino uuyoonyonyoonwa, ndufwu.”—1 Bakorinto 15:26.\n“Lufwu talukabi limbi, akwalo koomoka, kulila nokuba kucisa takukabi limbi pe.”—Ciyubunuzyo 21:4.\nLeza “uyoolumena” biyeni lufu naakuti kulumaninsya? Mbuuli mbutwabona Bbayibbele liti, “balulami bayookona nyika, alimwi bayookkala alinjiyo lyoonse mane kukabe kutamani.” Alubo lyaamba kuti, taakwe “muntu mululami munyika uucita buyo zibotu lyoonse kakunyina kubisya.” (Mukambausi 7:20) Eezi zyaamba kuti milawu yaLeza tichikabeleki na kachitila kuti basizibi bakajane buumi butamani? Inoobeleka nkaambo ‘Leza tabeji pe.’ (Tito 1:2) Animpo Leza uyoolumana biyeni lufu?\nLEZA “UYOOLUMENA LUFWU MANE KUKABE KUTAMANI.”—ISAYA 25:8\nLEZA UYOOBELESYA CHINUNUZYO KUMANINSYA LUFU\nJehova Leza wakatondeezya luyando kwiinda mukupa chinunuzyo kuti avune bantu kulufu. Chinunuzyo nimbadalo weendelana azintu zyakasweeka naakuti zyakapambanika. Akaambo kakuti bantu boonse balaachibi, Bbayibbele lyaamba kuti:“Kunyina naba omwe wabo uukonzya kunununa mwanookwabo nokuba kupa Leza cinunuzyo cakwe, (muulo wakunununa buumi bwabo ngwaatala kapati cakuti lyoonse tabaukonzyi pe).”—Intembauzyo 49:7, 8\nKuti muntu ulaachibi wafwa, ngawabbadala zibi zyakwe luzutu, takonzyi pe kunununa bamwi nikuba kulinununa lwakwe. (Baroma 6:7) Twakali kuyanda muntu uutakwe chibi pe kuti chiindi naafwa atabbadali zibi zyakwe pesi abbaddale zibi zyesu.—Bahebrayo 10:1-4.\nEezi nzizyo nzyaakachita Leza. Wakatuma Mwanaakwe Jesu kuti aze aanyika. Jesu wakazyalwa katakwe chibi. (1 Petro 2:22) Jesu wakaamba kuti wakaza aanyika kuti azoope “buumi bwakwe kuti bube cinunuzyo cakununuzya banji.” (Marko 10:45) Wakafwa kuti abbadale zibi zyesu kuchitila kuti tukonzye kunununwa kuzwa kulufu.—Johane 3:16.\nLUFU LUZOOMANA LILI?\nBupolofita bwamuBbayibbele bwakuti “kuyooba ziindi zikatazya ncobeni” bulikuzuzikizigwa mazubaano, zitondeezya kuti tulikupona “kumazuba aamamanino.” (2 Timoteyo 3:1) Mazuba aakumamanino ayoomana “mubuzuba bwalubeta abwalunyonyooko lwabantu basampaula Leza.” (2 Petro 3:3, 7) Pesi bantu baswiilila Leza bayoofutuka akujana “buumi butamani.”—Matayo 25:46.\nJesu wakaza aanyika kuti azoope “buumi bwakwe kuti bube cinunuzyo cakununuzya banji.”—Marko 10:45\nKuyungizya waawo, kuli amwi mamiliyoni aabantu bakafwa bayoobusigwa kuti bajane buumi butamani. Jesu wakachita chigambyo chakubusya muntu uufwide chiindi naakaswaayide muunzi waNayini. Mwana wamukamufu naakafwa, Jesu “wakamufwida luzyalo” mpawo wakamubusya. (Luka 7:11-15) Mwaapostolo Pawulu wakaamba kuti: “Ndilijisi bulangizi kuli Leza . . . bwakuti kuyooba bubuke bwabantu baluleme abataluleme.” Bulangilizi oobu butondeezya kuti Leza ulabayanda bantu.—Milimo 24:15.\nMabbiliyoni aabantu balangilila kuzoopona kukabe kutamani. Bbayibbele lyaamba kuti: “Balulami bayookona nyika, alimwi bayookkala alinjiyo lyoonse mane kukabe kutamani.” (Intembauzyo 37:29) Muchiindi eecho bayoobona kuzuzikizigwa amajwi aabotezya kawumbulizya akaambwa amwaapostolo Pawulu muminyaka iili 2 000 yayinda aakuti: “O lufwu, ino luli kuli luzundo lwako? O lufwu, ino luli kuli lumoola lwako?” (1 Bakorinto 15:55) Lufu sinkondonyina wabantu unooli wamaninsigwa!\nKuli “nzila” njweelede kutobela kuti ujane buumi Leza mbwali kubambila bantu bamuyanda.\nBala kuti Jesu wakafwidaanzi, cinunuzyo niinzi, alimwi akuti ulokucitaanzi lino.


Myeelwe 17 IBBAIB63 - Lino Jehova wakaambila Musa, - Bible Search\nMyeelwe 16 Myeelwe 18\nMusako wa-Aroni mbuwakasyuuka\n1Lino Jehova wakaambila Musa, wati, 2Ambila bana ba-Israyeli kuti bakupe misako; musyobo umwi aumwi ukupe musako; basilutwe boonse bamisyobo balete misako, ibe ikumi aibili. Lino ulembe izina lyamuntu umwi aumwi amusako wakwe, 3akulemba izina lya-Aroni amusako wa-Levi. Nkaambo kulaba musako omwe kulisilutwe wamusyobo umwi aumwi. 4-Lino uleelede kwiituula mutente lyambunganino kunembo lyabbokesi lyamulao, nkukonya oko nkutuswaninana. 5-Nkabela oyo muntu ngonsala, musako wakwe ulasyuuka, aboobo njoolesya kutongauka kwabana ba-Israyeli nkobanditongauka. 6Mpoonya Musa wakaambila bana baIsrayeli, nkabela basilutwe boonse bakamupa misako, musako omwe kulisilutwe wamusyobo umwi aumwi, nkokuti misako iili ikumi aibili; awalo musako wa-Aroni wakali akati kamisako yabo. 7-Nkabela Aroni wakatuula misako kubusyu bwa-Jehova mutente lyambunganino.\n8-Lino nibwakaca, Musa naakanjila mutente lyacizuminano, wakajana kuti musako wa-Aroni mu-Levi wasyuuka, waba ampumpu, wafulula maluba, wazyala maalmondi aabizwa. 9Mpawo Musa wakagwisya misako yoonse, waileta kubantu ba-Israyeli, nkabela bakalanga akulibwezela umwi aumwi musako wakwe. 10-Lino Jehova wakaambila Musa kuti, Pilusya musako wa-Aroni kunembo lyabbokesi lyamulao, ube citondezyo kumeso aabasikupapila, ubalesye kunditongauka, kuti batafwi. 11Nkabela Musa wakacita obo, Wakacita mbubonya mbuli Jehova mbwaakamulailila.\n12Elyo bana ba-Israyeli bakaambila Musa kuti, Ncobeni tulafwa, tulanyonyooka, tulanyonyooka toonse. 13-Kufumbwa muntu uuswena kufwaafwi kucikombelo ca-Jehova ulafwa, Sa ncibotu kuti tunyonyooke toonse?


Ncinzi Bbaibbele Ncolyaamba Kujatikizya Koonana Kwabantu Bajisi Zizo Zikozyenye? | Mibuzyo Yamu Bbaibbele\nAMUBALE MU Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch English Estonian Ewe Faroese Fijian Finnish French Georgian German Greek Haitian Creole Hausa Hebrew Hiligaynon Hungarian Icelandic Igbo Iloko Indonesian Italian Japanese Kikamba Kinyarwanda Kirghiz Kiribati Kirundi Korean Kyangonde Latvian Lingala Lithuanian Luganda Macedonian Malagasy Malay Malayalam Maltese Mapudungun Moore Myanmar Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Somali Spanish Sunda Swahili Swahili (Congo) Swedish Tagalog Tamil Tatar Telugu Tetun Dili Thai Tongan Tsonga Turkish Ukrainian Vietnamese Welsh Xhosa Yoruba Zulu\nLeza wakalenga bantu kuti kaboonana buyo mucikwati, nkokuti, mwaalumi amukaintu. (Matalikilo 1:27, 28; Levitiko 18:22; Tusimpi 5:18, 19) Bbaibbele lilakasya koonana kucitwa akati kabantu batakwetene, nokuba kuti kwacitwa akati kabantu bajisi zizo zikozyenye naa zitakozyenye. (1 Bakolinto 6:18) Eeci cibikkilizya koonana, kusobanya cinswe camuntu umbi naa kubikka cinswe camuntu umbi mukanwa naa kumatako.\nNokuba kuti Bbaibbele lilakasya micito yakoonana kwabantu bajisi zizo zikozyenye, pele talyaambi kuti tweelede kubasulaika bantu bacita micito eeyi. Muciindi caboobo, Banakristo balaigwa ‘kulemeka bantu bamisyobo yoonse.’—1 Petulo 2:17.\nSena bantu iboonana abantu mbobakozyenye limwi zizo mbobakazyalwa oobo?\nBbaibbele talyaambi cacigaminina icipa kuti muntu kanyomenena koonana amuntu ngobakozyenye limwi zizo, pele lyaamba kuti toonse twakazyalwa katujisi cilengwa cakutayanda kutobela milawo ya Leza. (Baloma 7:21-25) Muciindi cakubikkila maano kukaambo kapa kuti muntu anyomenene koonana amuntu ngobakozyenye limwi zizo, Bbaibbele lilakasya koonana kwabantu bajisi zizo zikozyenye.\nMbomukonzya kumukkomanisya Leza nokuba kuti mulanyomenena koonana abantu mbomukozyenye limwi zizo.\nBbaibbele lyaamba kuti: “Amujaye zizyo zyamubili wanu.” (Bakolose 3:5) Kutegwa mujaye kulombozya kubyaabi, kwalo ikukonzya kupa kuti mucite zyintu ziteelede, mweelede kuyeendelezya kabotu mizeezo yanu. Ikuti kamuyeeya zyintu zibotu, inga camugwasya kulwana mizeezo iitali kabotu. (Bafilipi 4:8; Jakobo 1:14, 15) Nokuba kuti kumatalikilo inga camuyumina kucita oobo, mukuya kwaciindi inga mwacikonzya. Leza usyomezya kumugwasya “kubukulusya mizeezo iimweendelezya.”—Baefeso 4:22-24.\nAbalo bantu ibajisi luunyaunya lwakoonana abantu mbobaindene zizo alimwi ibayanda kutobela zyeelelo zyamu Bbaibbele, bajisi buyumuyumu. Mucikozyanyo, aabo ibatali mucikwati alimwi ibatalangilwi kuti bayookwatwa naa kukwata naa aabo ibakwete naa bakwetwe kumuntu uutakonzyi kubeleka mulimo wamuŋanda, nkokuti, koonana abalo balaliyumya kweendelezya luunyaunya lwabo nokuba kuti balasunkwa alimwi balikkomene. Aboobo, abalo ibanyomenena koonana abantu mbobakozyenye limwi zizo balakonzya kukkomana kuti kabayanda ncobeni kumukkomanisya Leza.—Deuteronomo 30:19.\nBukkale Bwanu Alimwi Ambomulilemeka Mibuzyo Yamu Bbaibbele Yaingulwa\nSena lilakasya koonana kwabantu bajisi zizo zikozyenye? Sena likulwaizya kubasulaika bantu boonana ibajisi zizo zikozyenye?\nSena Koonana Kwabantu Batakwetene Kuliluzi?\nSena Kutakwata naa Kutakwatwa Nceelelo Cababelesi Banakristo?


Bakalyaaba Amoyo Woonse—Bacizyi Batakwetwe\nAMUBALE MU Afrikaans Albanian Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nAKATI ka Bakamboni basungu babelekela kumasena kubulide bakambausi ba Bwami, banji mbaamacizyi batakwetwe. Bamwi bali kubelekela kumasi aambi kwamyaka minji. Ino ncinzi cakabagwasya kumatalikilo kutegwa bakaakubelekele kucisi cimbi? Ino zintu nzi nzyobaiya akaambo kakubelekela kumasi aambi? Ino buumi bwabo bwacinca buti? Twakabuzya-buzya bunji bwabamacizyi aaba ibabeleka kwamyaka minji. Ikuti kamuli mucizyi uutakwetwe uujisi luyandisisyo lwakutola lubazu mumulimo ooyu uukkomanisya kapati, tulisinizyide kuti mulagwasyigwa atwaambo ntobakaamba. Masimpe, bantu ba Leza boonse balakonzya kugwasyigwa kwiinda mukulanga-langa zikozyanyo zyabo zibotu.\nKUZUNDA PENZI LYAKUDOONEKA\nSena inga mulalibuzya kuti naa inga mwazwidilila kuyoobelekela kucisi cimbi kamuli mupainiya uutakwetwe? Ba Anita ibajisi myaka iili kuma 70, bakali kudooneka ikuti naa inga bacikonzya. Bakakomenena ku England, kwalo nkobakatalikila bupainiya kabajisi myaka iili 18. Bakaamba kuti: “Ndakali kuyanda kuyiisya bantu kujatikizya Jehova, pele tiindakali kuyeeyela ikuti naa ndilakonzya kubelekela kucisi cimbi. Tiindakaiya mwaambo wakunze aacisi uuli woonse alimwi ndakalisinizyide kuti tandikonzyi kuzyiba mwaambo uuli woonse wakunze aacisi. Aboobo ciindi nondakatambwa ku Cikolo ca Gileadi, ndakagambwa kapati. Ndakagambwa kubona kuti muntu uunyina ambwabede uuli mbuli ndime inga watambwa kuti ajanike kucikolo eeci. Pele ndakayeeya mumoyo kuti, ‘Ikuti naa Jehova uyeeya kuti inga ndacikonzya, nkokuti ndiyoosola.’ Lino kwainda myaka iinda ku 50 nocakacitika eeco. Kuzwa ciindi eeco, ndilabeleka kandili misyinali ku Japan.” Lino ba Anita balikkomene kukulwaizya bamacizyi ibacili bana-bana kuti baiye cikozyanyo cabo akubelekela kucisi cimbi. Ba Anita balikkomene kuti banji bakacita oobo.\nBunji bwabamacizyi bakabelekela kale kumasi aambi, kumatalikilo bakali kuwaya-waya kuunka kuyoobelekela kumasi aambi. Ino bakaba buti abusicamba ibwakali kuyandika?\nBa Maureen ibajisi myaka iili kuma 65, bakaamba kuti: “Nondakali kukomena ndakali kuyanda kupona buumi bulaampindu, ibwakugwasya bantu.” Nobakakwanya myaka iili 20, bakalongela ku Quebec, Canada, kwalo ikwakali kuyandika bapainiya banji. “Mukuya kwaciindi, ndakatambwa ku Cikolo ca Gileadi, pele ndakayoowa kuunka kubusena nkondatakazyi kakunyina balongwe bangu.” Bakayungizya kuti: “Tiindakali kuyanda kusiya bamaama ibakali kulanganya bataata bacisidwe. Ziindi zinji masiku ndakali kumulilila Jehova mumupailo kujatikizya makani aaya. Ciindi nondakabandika abazyali bangu kujatikizya zintu zyakali kundilibilisya, bakandikulwaizya kuti ndeelede kuunka kucikolo. Alimwi ndakabona lugwasyo basimbungano ndobakabapa bazyali bangu. Kubona Jehova mbwaakabagwasya bazyali bangu, kwakandipa kusyoma kuti andime uyakundilanganya. Aciindi eeco, ndakalilibambilide kuunka!” Kutalikila mu 1979, ba Maureen bakabeleka kwamyaka iinda ku 30 kabali bamisyinali ku West Africa. Mazuba aano, kumwi kabalanganya banyina ku Canada, ba Maureen bacibeleka kabali bapainiya baalubazu. Bayeeya myaka njobakabelekela kucisi cimbi, bakaamba kuti: “Jehova lyoonse wakali kundipa zintu nzyondakali kuyandika alimwi aciindi ncondakali kuziyanda.”\nBa Wendy, lino ibajisi myaka iili kuma 65, bakatalika bupainiya kabacili bakubusi ku Australia. Bakaamba kuti: “Ndakali kuyoowa kapati alimwi cakali kundikatazya kwaambaula abantu mbonditazyi. Pele bupainiya bwakandiyiisya kubandika abantu bamisyobo yoonse, aboobo ndakacileka kuyoowa. Mukuya kwaciindi, ndakabona kuti kuyoowa tiicakali cintu cakali kundikatazya. Bupainiya bwakali kundiyiisya kusyoma Jehova, mpoonya ndakatalika kulimvwa kuti inga ndacikonzya kubelekela kucisi cimbi. Alimwi, mucizyi umwi uutakwetwe walo wakabeleka kali misyinali ku Japan kwamyaka iinda ku 30, wakanditamba kuti tukakambauke antoomwe kwamyezi yotatwe ku Japan. Kubeleka anguwe kwakapa kuti luyandisisyo ndondakajisi lwakubelekela kucisi cimbi, lukomene.” Kuma 1985, ba Wendy bakalongela ku Vanuatu, nsumbu iili kucisi ca Australia nkocili kujwe kwalo kulampa makilomita aali 1,770.\nBa Wendy bacili ku Vanuatu, lino babelekela kuofesi yabasanduluzi. Bakaamba kuti: “Ndilakkomana kapati kubona tubunga alimwi ambungano kazipangwa mumasena aali kulamfwu. Kutola lubazu mumulimo wa Jehova munsumbu eezyi ncoolwe cilibedelede.”\nBa Kumiko (akati)\nBa Kumiko, ibajisi myaka iili kuma 65, bakali kubeleka kabali bapainiya baciindi coonse ku Japan ciindi mucizyi ngobakali kubeleka limwi naakapa muzeezo wakuti baunke kuyoobelekela ku Nepal. Ba Kumiko bakaamba kuti: “Wakali kundaambila lyoonse kuti tuunke, pele mebo ndakali kukaka, ndakali kuyoowa kwiiya mwaambo mupya alimwi akukkala kubusena bupya. Kwakali apenzi limbi lyakujana mali aakali kuyandika kutegwa tulongele kucisi cimbi. Ciindi nondakali kuyeeya cakucita, ndakajanika muntenda ya honda aboobo ndakalijana mucibbadela. Kandili mucibbadela ndakayeeya kuti: ‘Ino nguni uuzyi cikonzya kundicitikila alimwi? Ndilakonzya kuciswa kapati aboobo inga ndacibula coolwe cakucita bupainiya kumasi aambi. Sena inga tiindacikonzya kubelekela kucisi cimbi kwamwaka omwe buyo?’ Lyoonse ndakali kupaila kuli Jehova kuti andigwasye kubweza ntaamu.” Nobakazwa mucibbadela, ba Kumiko bakaakuswaya ku Nepal, mpoonya mukuya kwaciindi balo amucizyi ngobakali kubeleka limwi bakalongela nkuko.\nBalanga myaka iitandila ku 10 njobabeleka ku Nepal, ba Kumiko bakaamba kuti: “Mapenzi ngondakali kulibilika oonse akamana. Ndilikkomene akaambo kakuti ndakasala kubelekela kubusena kubulide. Kanji-kanji, ciindi nondibandika mulumbe wamu Bbaibbele amukwasyi umwi, bantu bamwi ibakkala munsi-munsi inga balaboola kuzooswiilila. Nobaba bana baniini inga balandilomba kuti ndibape katulakiti kaamba kujatikizya zyamu Bbaibbele. Cilakkomanisya kapati kukambaukila mucilawo muli bantu bajisi luyandisisyo.”\nTacigambyi kuti bamacizyi aaba batakwetwe mbotwakabuzya-buzya bakayaanya buyumuyumu. Ino bakabuzunda buti?\nBa Diane ibazwa ku Canada bakaamba kuti: “Kumatalikilo cakali kundiyuminina kapati kukkala kulamfwu abamukwasyi wangu.” Lino bajisi myaka iili kuma 60, bakabeleka kabali bamisyinali kucisi ca Ivory Coast (lino ciitwa kuti Côte d’Ivoire) kwamyaka iili 20. “Ndakalomba Jehova kutegwa andigwasye kuti kandibayanda bantu ibali mucilawo cangu. Mukwesu Jack Redford umwi wabamayi bangu kucikolo ca Gileadi, wakatupandulwida kuti kumatalikilo inga mwanyongana, naa kugambwa, akaambo kabukkale kubusena nkomutiitumwe, kwaambisya ikuti naa mwajana bantu bapengede kapati. Pele bakaamba kuti: ‘Mutalangi kupenga kwabo. Amubalange bantu kubusyu bwabo. Amubone mbobacita ciindi bamvwa kasimpe kamu Bbaibbele.’ Oobu mbombubo mbondakacita, alimwi ndakalongezyegwa kapati! Ciindi nondibandika abantu kujatikizya mulumbe wa Bwami uumbulizya, inga ndilababona kabakkomana!” Ino ncinzi acimbi cakabagwasya ba Diane kuyakubelekela kucisi cimbi? “Ndakatalika kumvwana kapati abantu mbondakali kwiiya limwi Bbaibbele alimwi ndakakkomana kapati kubabona kababa babelesi ba Jehova basyomeka. Kucisi nkondakali kubelekela kwakaba mbuli kuti nkokucisi nkondizwa. Mbubonya mbuli Jesu mbwaakasyomezya, ndakajana mukwasyi wakumuuya.”—Mk. 10:29, 30.\nBa Anne, ibajisi myaka iili kuma 45, ibabelekela ku Asia kubusena mulimo wesu nkoukasyidwe. Bakaamba kuti: “Mumyaka njondabeleka mumasena aaindene-indene kucisi cimbi, ndakali kukkala abacizyi bakaindene kapati ambondakakomezyegwa alimwi ibakajisi bube bwiindene abube bwangu. Zimwi ziindi, eeco cakali kupa kuti kube kutamvwana kabotu. Ikuti eeco cacitika, ndakali kusola kuba antoomwe abantu mbotwakali kukkala limwi kutegwa ndizizyibe kabotu zilengwa zyabo. Alimwi ndakabeleka canguzu kutegwa kandinyoneka alimwi akuti kandibayanda kapati. Ndilikkomene kuti kusolekesya kwangu kwakapa kuti ndibe azilongwe zini-zini zyalo zyakandigwasya kuliyumya mumulimo wangu.”\nMu 1993, ba Ute bajisi myaka iili kuma 50 bazwa ku Germany, bakatumwa kuyakubelekela ku Madagascar kabali bamisyinali. Bakaamba kuti: “Kumatalikilo, cakandikatazya kwiiya mwaambo wakubusena ooku, kuzyibila kukkala kubusena bupya, alimwi akuliyumya kubulwazi bwa malaria, tuzunda tutegwa amoebas, alimwi ama parasitic worms. Pele bakandigwasya kapati. Bacizyi bakubusena oobo, bana babo, alimwi abantu mbotwakali kwiiya limwi Bbaibbele bakandigwasya kutegwa nduuzyibe mwaambo. Mucizyi ngotwakali kubeleka limwi mulimo wabumisyinali wakali kundilanganya caluyando ikuti naa ndaciswa. Pele kwiinda boonse Jehova wakandigwasya. Ndakali kupaila lyoonse kulinguwe akumwaambila zintu zyondakali kulibilika. Mpoonya ndakali kulindila cakukkazyika moyo—zimwi ziindi kwamazuba aali mbwaabede, zimwi ziindi kwamyezi iili mbwiibede—kutegwa mipailo yangu yiingulwe. Jehova wakaalanganya oonse mapenzi aangu.” Ba Ute lino babeleka ku Madagascar kwamyaka iili 23.\nMbubwenya mbuli bamwi ibabelekela kumasena aabulide, bamacizyi batakwetwe ibakaunka kuyookkala kumasi aambi kanji-kanji inga baamba kuti kubelekela kucisi cimbi kwakapa kuti balongezyegwe kapati. Ino nzilongezyo nzi zimwi nzyobakatambula?\nBa Heidi, bazwa ku Germany, lino ibajisi myaka iili kuma 70, balikubeleka kabali bamisyinali mucisi ca Ivory Coast (lino ciitwa kuti Côte d’Ivoire) kuzwa mu 1968. Bakaamba kuti: “Lukkomano lupati ndondajana, nkubona bana bangu bakumuuya ‘kabazumanana kweenda mukasimpe.’ Bantu bamwi mbondakali kuyiisya Bbaibbele lino balabeleka kabali bapainiya alimwi bamwi mbaalu mumbungano. Banabunji bandiita kuti Bamaama naa Bakaapa. Umwi wabaalu aaba alimwi abakaintu bakwe abana bandibona kuti ndili umwi wamukwasyi wabo. Aboobo Jehova wandipa mwana musankwa, mukamwana, alimwi abazyukulu botatwe.”—3Joh. 4.\nBa Karen (akati)\nBa Karen bazwa ku Canada, lino ibajisi myaka iili kuma 70, bakabelekela ku West Africa kwamyaka iinda ku 20. Bakaamba kuti: “Buumi bwabumisyinali bwakandiyiisya kuba muntu uulyaaba kapati, siluyando, alimwi uukkazyika moyo. Alimwi, kubeleka ababelesima ibazwa mumasi aaindene-indene kwakandipa kuzyiba zintu zinji. Ndakayiiya kuti kuli nzila zinji zyakujika alimwi azyakusalazya. Eelo kaka ncilongezyo kuba abalongwe mbondiyanda kapati nyika yoonse! Nokuba kuti buumi alimwi amilimo zyakacinca, zilongwe zyesu zicizumanana.”\nBa Margaret baku England, ibajisi myaka iitandila kuma 80, bakabeleka mulimo wabumisyinali ku Laos. Bakaamba kuti: “Kubelekela kucisi cimbi kwakandigwasya kulibonena Jehova mbwakwela bantu bamisyobo yoonse ibazwa mubukkale bwiindene-indene kuboola kumbunga yakwe. Zintu eezyi zyakayumya lusyomo lwangu. Zindipa kusinizya cakumaninina kuti Jehova ulaisololela mbunga yakwe alimwi akuti makanze aakwe ayoozuzikizyigwa.”\nMasimpe, bamacizyi batakwetwe ibabelekela kuzisi zimbi babamba zina lilibedelede kumulimo wa Bunakristo. Bayandika kulumbaizyigwa kapati. (Bab. 11:40) Ciinda kubota ncakuti, bayaabuvwula. (Int. 68:11) Sena mulakonzya kucinca bukkale bwanu akutobele mikondo yabacizyi aaba basungu bakabuzyigwa-buzyigwa mucibalo eeci? Ikuti naa inga mwacikonzya, cakutadooneka ‘muyoolabila akubona kuti Jehova mubotu.’—Int. 34:8.\nMbomukonzya Kulibambila Kuyoobelekela Kucisi Cimbi\n“Amukaswaye kucisi kubulide bakambausi ba Bwami kutegwa mukabone buumi mbobubede ookuya. Ikuti kamutakonzyi kucita boobo lino, nkokuti amutalike kuyanzana abasikumwaya ibali mucisi canu ibazwa mumasi aambi. Amwiiye mwaambo wabo, alimwi azilengwa zyabo. Kwiinda zyoonse, amusyome Jehova. Kuli zintu zinji nzyondakali kuyeeya kuti tandikonzyi kuzicita, pele kwiinda mukugwasyigwa a Jehova ndakacikonzya kuzicita.”—Ba Karen\nBa Margaret, kuma 1968\n“Amubandike abamisyinali alimwi abapainiya bacibwene. Amubone mali aayandika. Amupaile kuli Leza kuti amusololele. Alimwi mutalubi kuti nzila zyoonse zyakukambauka nzyomuzyi zilabeleka nyika yoonse. Mulakonzya kuba masimpe kuti kubelekela kucisi cimbi inga kwapa kuti mupone buumi bukkomanisya.”—Ba Margaret\nBakalyaaba Amoyo Woonse—ku Myanmar\nBakalyaaba Amoyo Woonse—Ku Madagascar\nBakalyaaba Amoyo Woonse—Ku Turkey


Ndili Muntu Uuli Biyeni?\nKuliziba mbubede akuziba nzuyanda kuyookugwasya kuti usale chabusongo chiindi beenzinyokwe nibayanda kukweena.\nYeeya eezi: Bubotu kali amaminiti mache biyo kali kupaati wamvwa jwi lyamuntu ngwazi kaliti:\nBubotu wacheba mpawo wabona Twabotelwa kajisi mabbodela aabili ajulidwe. Bubotu waziba kuti mbukande. Twabotelwa watambikizya Bubotu bbodela limwi, mpawo wamubuzya kuti, “Twakomena, nchichiindi chakuti tubotelwe.”\nBubotu wayeeya kukaka pesi tayandi pe kunyemya mweenzinyina. Alubo Twabotelwa uchita zintu zilikabotu. Pesi kuti we kanywa chaamba kuti taakwe chibi pe. Bubotu walibuzya kuti ‘nkulikondelezya luzutu alubo kunywa bukande kulisiyene akubelesya madrugs.’\nKaansinga nduwe Bubotu, walikunoochita biyeni?\nKuti ukonzye kusala chabusongo muchiimo chili boobu, weelede kuliziba mbubede. Kuliziba mbubede chaamba kuziba zili mumoyo wako akuziba zintu nzusyoma. Kuti waliziba mbubede, ziyookugwasya kuti ulisalile zyakuchita kutali kusalilwa aabamwi.—1 BaKorinto 9:26, 27.\nNiinzi chikonzya kukugwasya kuti ulisimye? Kusandula mibuzyo iitobela kulakonzya kukugwasya.\nNZIIZILI ZINTU NZINDIKONZYA KUCHITA?\nKuziba bube bwako azintu nzukonzya kuchita kuyookugwasya kuti ukakatile kuzintu nzusyoma.\nCHIKOZYANO CHILI MUBBAYIBBELE: Mwaapostolo Pawulu wakalemba kuti: ‘Nikuba kuti tandikonzyi kwaambuula, pesi ndilaaluzibo.’ (2 BaKorinto 11:6) Akaambo kakuti wakali kwaamvwisisisya Magwalo, Pawulu wakakatila kuzintu nzyaakali kusyoma nikuba chiindi bantu nibakali kumusunka. Taakazumizya masunko kuti anyonganie lusyomo lwakwe.—2 BaKorinto 10:10; 11:5.\nLILANGE-LANGE: Mumyeenya iili aansi aawa, lemba chipo nchulaacho naakuti zintu nzukonzya kuchita.\nLemba bube mbuli aabo. (Muchikozyano, ubabikkila maanu na bamwi? ulabagwasya na bamwi? ulasyomeka na? naakuti ulachibamba na chiindi?)\n2 NZIIZILI ZINTU NZINDITACHITI KABOTU?\nMbukunga kapanzi kamwi kancheni katasimide kapa kuti yoonse itasimi, mbukubede akulindiswe, kukkala katuyeeya zintu nzitutakonzyi kuchita kulakonzya kunyongania bube bwesu azintu nzituchita.\nCHIKOZYANO CHILI MUBBAYIBBELE: Pawulu wakalizizi zintu nzyaakatali kuchita kabotu. Wakaamba kuti: “Nkaambo ndakondelwa Mulao wa-Leza mukati kamoyo wangu, pele ndabona mulao umbi muzizo zyangu, uulwisya mulao wamoyo wangu, nkabela ndaba mwaange wamulao wazibi uuli muzizo zyangu.”—BaRoma 7:22, 23.\nLILANGE-LANGE: Nziizili zintu nzuyelede kubambulula?\n3 NZIIZILI ZIPEEKEZYO ZYANGU?\nKujana wahaya taxi na mpawo wabuzya sikwiiyenzya kuti kalikuzyunguluka ng’anda kusikila moota imane mafuta? Oobu mbufuba-fuba akusaanisya mali!\nChiiyo: Zipeekezyo zipa kuti uzibe nzuyanda kuchita mubuumi bwako kutali kuzyunguluka andawu iimwi. Alubo zikugwasya kuti ubambe nzuyanda kuchita akuzizuzikizya.\nCHIKOZYANO CHILI MUBBAYIBBELE: Pawulu wakalemba kuti: ‘Nsichijaani mbuuli kuti nsikuzi nkundiya.’ (1 BaKorinto 9:26) Pawulu wakalibikkila zipeekezyo alubo wakapona kweendelana anzizyo, eezi zyakapa kuti ateenwi abeenzinyina.—BaFilipi 3:12-14.\nLILANGE-LANGE: Mumyeenya ili aansi aawa, lemba zipeekezyo zitatu nzuyanda kuzuzikizya munyaka kutanamana.\n4 NZIIZILI ZINTU NZINDISYOMA?\nKuti waliziba chachoonzyo, uyooba mbuli munsamu ulamiyanda iinikide utakonzyi kuwa nikuba kuti kwaba guwo pati\nKuti kutakwe zintu nzusyoma kulakuyumina kusala. Ulakonzya kuba mbuuli chamuntambwe, unoochincha-chincha kweendelana abantu mbulaabo, eezi zitondeezya kuti tulizi pe mbubede.\nKuti wapona kweendelana azintu nzusyoma, uyookakatila kulinzizyo nikuba bamwi kabali kuchita zintu nzibayanda.\nCHIKOZYANO CHILI MUBBAYIBBELE: Naakali mukubusi, Daniyele “wakalibeteka mumoyo wakwe” kuti atobele milawu yaLeza nikuba kuti wakali kule abamumpuli yakwe. (Daniele 1:8) Eezi zyakamugwasya kuti akakatile kuzintu nzyaakazi. Daniyele wakali kupona kweendelana azintu nzyaakali kusyoma.\nLILANGE-LANGE: Nziizili zintu nzusyoma? Muchikozyano: Ulasyoma na kuti Leza mpali? Kuti kakuli boobo, nkamboonzi? Mbuubuli bumboni bukupa kuti usyome kuti mpali choonzyo?\nUlasyoma na kuti zyeelelo zyaLeza zigwasya nduwe? Kuti kakuli boobo, nkamboonzi?\nUyanda kuba muntu uuli biyeni, uli mbuuli tu linga liyobupupululwa luzutu kuti kwaba kawuwo na, naakuti uyooba mbuli munsamu uli amiyanda iinikide utawisigwi aguwo pati? Kuti waliziba kabotu, ulakonzya kuba mbuuli munsamu ooyu. Alubo eezi zilakonzya kukugwasya kuti usandule mubuzyo wakuti, Ndili muntu uuli biyeni?\nLanga zipeekezyo nzwaalemba aamubuzyo wachi 3. Aachipeekezyo chimwi achimwi lemba nchuyanda kuchita mumweezi uuno.


Ndakalibonena Ameso Aangu Bbaibbele Ncolyaamba! | Ba Pepo Devidze\nBa Pepo Devidze\nBUUMI BWABO MUBUFWAAFWI Bakakomenena mucikombelo ca Georgian Orthodox alimwi bakali kuzitobela kabotu-kabotu njiisyo zyacikombelo eeci. Nobakamana kwiiya kasimpe kamu Bbaibbele, bakabelekela ku Bbeteli antoomwe abalumi babo. Lino balabeleka kabali bapainiya baalubazu.\nNDAKAMVWA kujatikizya Bakamboni ciindi cakusaanguna nondakali kukkoleji kudolopo lya Kutaisi. Simukoboma umwi wakandaambila kuti Bakamboni tababelesyi zibumbwa mubukombi bwabo alimwi tabasyomi kuti Jesu ngu Leza Singuzuzyoonse. Njiisyo eezyi tiizyakeendelana anjiisyo nzyondakali kuyanda kapati nzyondakaiya mucikombelo ca Orthodox.\nNondakapiluka kudolopo nkondakali kukkala ku Tsageri, lyacilimo mumwaka wa 1992, ndakazyiba kuti Bakamboni bakaliko amudolopo eeli. Bamaama bakamvwa zintu zibotu zinji kujatikizya Bakamboni. Pele akaambo kakuti mebo ndakacili kubabona munzila iitali kabotu, bamaama bakandaambila kuti: “Koya ukalimvwide nzyobayiisya.”\nBakwesu bobilo bapainiya, ba Pavle aba Paata, lyoonse bakali kuboola kuswaya kuli basimukoboma. Basimukoboma banji bakali kuunka kuswiilila alimwi akubuzya mibuzyo. Aboobo andime ndakayeeya kuti ndijanike kumibandi eeyi. Ciindi coonse nondakali kubuzya mubuzyo, bakwesu aaba bakali kujalula Bbaibbele akundaambila kuti ndibale. Eeci cakandikkomanisya kapati—ndakalibonena ameso aangu Bbaibbele ncolyaamba!\nTiilyakalampa, ndakasangana kakamu nkobakali kuyiisya Bbaibbele bakwesu aaba. Cilimo icakatobela, notuli 10 twakabbapatizyigwa. Mukuya kwaciindi, abalo bamaama bakaba Bakamboni ba Jehova.\nKulanga musyule, ndilalumba kapati kuti bakwesu bakayiingula mibuzyo yangu yoonse kwiinda mukundipa kuti ndibale bwiinguzi mu Bbaibbele. Eeci cakandigwasya kuti ndileke kukatazyigwa mumizeezo nkaambo ndakabona kuti nzyondakali kusyoma tiizyakaluzi pe. Kuyeeya mbondakagwasyigwa kwiinda mukubala bwiinguzi kuzwa mu Bbaibbele kuligama, andime ndilaibelesya nzila eeyi kugwasya bamwi kutambula kasimpe!


Myeelwe 18 IBBAIB63 - Lino Jehova wakaambila Aroni - Bible Search\nMyeelwe 17 Myeelwe 19\nAmwi makani aaba-Levi aabapaizi: milimo yabo azipego zyabo\n1-Lino Jehova wakaambila Aroni kuti, Webo abana bako aluzubo loonse lwauso, mularola mukuli wamilandu yacikombelo; alimwi webo abana bako mulatola milandu yabupaizi bwanu. 2-Abalo bana bakwanu, musyobo wa-Levi, musyobo wauso, ubaletele, kuti baswanizigwe ayebo, bakugwasye milimo, webo abana bako nimuli kunembo lyatente lyacizuminano. 3-Babambe milimo yako amilimo yoonse yatente, pele tabeelede kuswena kufwaafwi kuzibelesyo zisalala nanka kucipaililo, kuti batafwi, balo anywebo nyoonse. 4Baswanizigwe ayebo, babambe milimo yatente lyambunganino, milimo yoonse yatente; pele kutabi muntu umbi uumuswenenena. 5-Amubambe milimo yacikombelo amilimo yacipaililo, kuti bana ba-Israyeli batabukilwi limbi bukali. 6-Amubone! Ndagwisya bana bakwanu ba-Levi akati kabana ba-Israyeli, babe cipo canu; mwabapegwa kuli-Jehova kuti bacite milimo yatente lyambunganino. 7-Lino yebo abana bako mulacita milimo yabupaizi mumakani oonse aacipaililo amakani aazintu zyoonse zili mukati kacisitilizyo. Bupaizi bwanu ncencico ncimwapegwa kulindime; kufumbwa muntu umbi uuswena kufwaafwi uleelede kufwa.\n8-Lino Jehova wakaambila Aroni kuti, Bona! Ndakupa kufumbwa cisyaala cazipaizyo nzindatentelwa, zintu zyoonse zisalala zyabana ba-Israyeli, zibe caabilo cako acabana bako. Ngumulao walyoonse. 9-Nceeci ncimwapegwa akati kazintu zisalalisya zisyaala kukutentwa: zipaizyo zyabo zyoonse, zipaizyo zyabo zyabusu, zipaizyo zyabo zyazibi, azipaizyo zyabo zyamilandu, zyoonse buyo nzibandiletela zilasalalisya kulinduwe akubana bake. 10Munoozilya mubusena busalalisya; baalumi boonse bayoocilya; ciyoosalala kulindinywe. 11-Aceeci acalo ncicako: zipo nzebaleta, zipaizyo zyakuyumba zyabana ba-Israyeli. Ndazipa nduwe abana bako balombe abasimbi. Ngumulao walyoonse. Kufumbwa uusalala muŋanda yako unoolya. 12-Zintu zyoonse zinono zyamafuta azilwela zyamasaansa azyamaila, kabalwebalwe nkebaletela Jehova, zyoonse ndazipa kulinduwe. 13Micelo yoonse, iitaanguna kubizwa munyika yabo nzebaletela Jehova zilaba zyako; kufumbwa uusalala muŋanda yako unoolya. 14-Zintu zyoonse zyaba-Israyeli zipegwa limwi kuli-Jehova zilaba zyako. 15-Bana boonse bataanzi mbebatuulila Jehova, nebaba bantu nebaba banyama, balaba bako; pele bana bataanzi babantu baleelede kunununwa, abana bataanzi babanyama batondwa baleelede kunununwa. 16-Muulo wabo wakunununwa, nkokuti ciindi camwezi omwe wakuzyalwa, uleelede kuba masyekeli osanwe aansiliva, nkokuti masyekeli aacikombelo (isyekeli ngemagera aali makumi obile). 17-Pele mwana mutaanzi waŋombe na wambelele na wampongo, aba tabanununwi pe; balasalala, Bulowa bwabo uleelede kubusansaila acipaililo, amafuta aabo aleelede kutemwa, abe cipaizyo cili abweema bubotu bwakubotezya Jehova, 18-pele nyama iisyaala ilaba yako, mbubonya mbuli katiti kakuyumba amweendo wacikungu walulyo. 19Zipaizyo zyoonse zisalala bana ba-Israyeli nzebaletela Jehova, ndazipa nduwe abana bako balombe abasimbi, Ngumulao walyoonse, cizuminano citapwayiki calyoonse alyoonse kunembo lya-Jehova, kulinduwe akulunyungu lwako. 20-Nkabela Jehova wakaambila Aroni kuti, Yebo tokooyooba alukono munyika yabo, tokooyoopegwa caabilo akati kabo pe. Mebo ndime caabilo cako alukono lwako akati kabana ba-Israyeli.\n21-Lino ba-Levi, ndabapa zipanzi zyoonse zyakumi zyambono zyabaIsrayeli, bazikone, nkaambo kamilimo yabo njebabeleka, milimo yatente lyambunganino. 22-Bana ba-Israyeli tabakooyooswena limbi kufwaafwi kutente lyambunganino, kuti batajani mulandu, batafwi. 23Ba-Levi mbebanoobeleka milimo yatente lyambunganino, alimwi mbembabo banooyumuna mukuli wamilandu yabo. Ngumulao walyoonse mumazyalani aanu oonse. Aboobo tabakooyooba alukono akati kabana ba-Israyeli. 24-Nkaambo zipanzi zyakumi zyabana ba-Israyeli nzebatuulila Jehova, nzenzizyo nzendapa ba-Levi kuti zibe lukono lwabo. Ncencico ncendabaambila kuti, Tamukooyooba alukono akati kabana ba-Israyeli,\n25Lino Jehova wakaambila Musa kuti, 26-Ambila ba-Levi kuti, Ciindi nemutambula zipanzi zyakumi zyabana ba-Israyeli nzendamupa kuti zibe lukono lwanu, muleelede kugwisya mulinzizyo cituulo cakutuulila Jehova, cipanzi cakumi cazipanzi zyakumi. 27Eco cituulo canu ciyooambwa mbubonya mbuli maila aakucipolelo ambuli kuzula kwacisinino cawaini. 28Aboobo anywebo muyootuulila Jehova cituuzyo cizwa muzipanzi zyanu zyakumi nzimutambula kumaanza aabana ba-Israyeli. Muleelede kugwisya cituulo mulinzizyo, mupe Aroni mupaizi. 29Muzipego zyanu zyoonse amugwisye cituuzyo cakutuulila Jehova, nkokuti zintu zinono zyamulinzizyo, cipanzi cisalalisya. 30Kobaambila kuti, Mwaatula zintu zinono zyamulinzizyo, eco ciyooyeeyegwa kuba-Levi mbuli maila aakucipolelo ambuli cizwa mucisinino camasaansa. 31-Munoozilya kumasena oonse, nywebo abasiŋanda banu, nkaambo ncecilumbyo canu nkaambo kamilimo yanu njimubelekela itente lyambunganino. 32-Tamukooyoojana milandu nkaambo kanzizyo, mwamana kupa zinono zyazyo. Mutasofwaazyi zintu zisalala zyabana ba-Israyeli, kuti mutafwi.


Kulonga 8 IBBAIB63 - Lino Jehova wakaambila Musa kuti, - Bible Search\nKulonga 7 Kulonga 9\nBa-Egepita mbubakapenzegsua abacaande\n1-Lino Jehova wakaambila Musa kuti, Njila muli-Farao, ukamwaambile kuti, Mbuboobu mbwaamba Jehova. Leka bantu bangu, baye, bandi kombe. 2-Na wakaka kubaleka, mebo ndauma nyika yako abacaande. 3-Lwizi lulazula bacaande. Balazwa nkuko, akunjila muŋanda yako, amukaanda kako kakoona, aatala lyabulo bwako oonse, amumaanda aabalanda bako, aakati kabantu bako, amuziko zyako, amuzyaambikwa zyako. 4Alinduwe aabantu bako aabalanda bako boonse buyo, bacaande balamusikila. 5-Elyo Jehova wakaambila ba-Musa a-Aroni kuti, Tandabika ijanza lyako amusako wako atala lyamilonga alwizi amalambwa, kuti kuze bacaande munyika yoonse ya-Egepita. 6-Mpawo Aroni wakatandabika ijanza lyakwe atala lyamaanzi aa-Egepita, nkabela kwakasika bacaande kuzuzya nyika yoonse ya-Egepita. 7-Pele basimabibo abalo bakacita mbubonya amabibo aabo akuleta bacaande munyika ya-Egepita,\n8-Mpoonya awo Farao wakaita ba-Musa a-Aroni, wati, Amukumbile kuli-Jehova, kuti agwisye bacaande kulindime akubantu bangu, elyo ndaleka bantu kuti baye kuyoopaila kuli-Jehova. 9Lino Musa wakaambila Farao kuti, Mbubo, bulemu abube bwako. Kondaambila na ndeelede kukukumbilila lili, yebo abalanda bako abantu bako, kuti bacaande bamane kuzwa kulinduwe akumaanda aako, basyaale mulwizi amulike. 10-Wakati, Kube junza. Wakati, Ncibotu, kuyooba mbubonya mbuli majwi aako, kuti uzibe kuti taakwe naba omwe uuelene a-Jehova Leza wesu. 11Bacaande balazwa kulinduwe akumaanda aako akubalanda bako akubantu bako, balasyaala mulwizi luzutu. 12-Mpawo ba-Musa a-Aroni bakazwa kuli-Farao, nkabela Musa wakakwiilila Jehova nkaambo kabacaande mbaakabikilide Farao. 13Lino Jehova wakacita mbubonya mbuli mbwaakaamba Musa, nkabela bacaande bakafwa mumaanda amumbuwa amunyuunda. 14Elyo bakababungika muzilwi zilwi mane cisi cakanunka. 15-Pele Farao naakabona kuti wajana buyoyelo, wakayumya moyo wakwe, wakaka kubaswiilila mbubonya mbuli Jehova mbwaakaamba.\nBa-Egepita mbubakapenzegwa mansenya\n16Lino Jehova wakaambila Musa kuti, Ambila Aroni kuti, Tandabika musako wako, uume bulongo bwaansi, kuti busanduke kuba mansenya mucisi coonse ca-Egepita. 17-Mpoonya awo Aroni waka cita obo: wakatandabika ijanza lyakwe amusako wakwe, wauma bulongo bwacisi, nkabela bwakasanduka kuba mansenya akati kabantu aakati kabanyama. Bulongo boonse bwacisi bwakaba mansenya mucisi coonse ca-Egepita. 18-Abalo basimabibo bakasoleka kucita mansenya mubucapi bwabo, pele bakakacilwa, aboobo kwakajanwa mansenya koonse koonse kubantu akubanyama. 19-Mpawo basimabibo bakaambila Farao kuti, Ngooyu munwe wa-Leza. Pele moyo wa-Farao wakayumisigwa, wakaka kubaswiilila, mbubonya mbuli Jehova mbwaakaamba.\nBa-Egepita mbubakapenzegwa mazi\n20-Lino Jehova wakaambila Musa kuti, Fuma cifumo, ukaime kubusyu bwa-Farao, anooya kumaanzi, Uleelede kumwaambila kuti, Mbuboobu mbwaamba Mwami Jehova. Leka bantu bangu, baye, bandikombe. 21Na wakaka kuleka bantu bangu, bona! Ndamutumina, yebo abalanda bako abantu bako amumaanda aako, matanga matanga aamazi. Maanda aabaEgepita alazula mazi, aalo ansi mpobeenda. 22-Pele mubuzuba obo njooanzaanya cisi ca-Goseni, nkobakede bantu bangu, kuti kutabi mazi oko, kuti muzibe kuti ndime Jehova mukati kanyika. 23Njooanzaanya bantu bangu abantu bako. Eci citondezyo ciyooba junza. 24-Nkabela Jehova wakacita obo. Kwakasika matanga mapati aamazi muŋanda ya-Farao amumaanda aabalanda bakwe. Mucisi coonse ca-Egepita nyika yakanyonyooka nkaambo kamazi.\n25Mpawo Farao wakaita ba-Musa a-Aroni, wati, Kamuya, mukapaile Leza wanu mumonya omuno munyika. 26Pele Musa wakati, Tacicitiki obo pe, nkaambo tulapaizizya Jehova Leza wesu zintu zisesemya ba-Egepira. Na twapaizya zintu zibasesemya kumeso aabo, sa tabakootufusa mabwe? 27-Tuleelede kutola lweendo lwamazuba otatwe kuya munkanda, kuti tuka-paile Jehova Leza wesu mbubonya mbwaatulailila. 28-Farao wakati, Mbubo, ndamuleka, kuti mukapaile Jehova Leza wanu munkanda, pele mutainki kule. Amundikumbilile. 29Musa wakati, Bona! Ndakusia buyo, ndakumbila kuli-Jehova, kuti junza agwisye matanga aamazi kuzwa kuli-Farao akubalanda bakwe akubantu bakwe. Pele Farao atatweeni limbi kukutaleka bantu kuti bakapaile Jehova. 30Mpawo Musa naakazwa kuliFarao, wakakumbila kuli-Jehova. 31-Nkabela Jehova wakacita mbubonya mbwaakaamba Musa. Wakagwisya matanga aamazi kuzwa kuli-Farao akubalanda bakwe akubantu bakwe. Taakwe neliba lyomwe lyakasyaala. 32-Nekubaboobo kuciindi eco acalo Farao wakayumya moyo wakwe, taakwe naakaleka bantu kuti baye.


Matalikilo 34 IBBAIB63 - Lino Dina, mwana musimbi - Bible Search\nMatalikilo 33 Matalikilo 35\nSekemu mbwaakabisizya Dina\n1-Lino Dina, mwana musimbi wa-Leya ngwaakazyalila Jakobo, wakaya kuswaya-swaya kubanakazi bacisi eco. 2-Nkabela Sekemu mwana wa-Hamori mu-Hiti mwami wacisi, naakamubona, wakamutizya, woona awe, wamubisizya. 3-Moyo wakwe wakasukama Dina mwana musimbi wa-Jakobo nkabela wakayandisya musimbi akumwaambila cakumoongelezya. 4-Elyo Sekemu wakaambila Hamori wisi kuti, Kondeendela oyo musimbi, nkamukwate. 5Lino Jakobo wakamvwa kuti wasofwaazya Dina mwanaakwe musimbi, pele bana bakwe balombe bakali mukweembela iŋombe musokwe, aboobo Jakobo wakaumuna buyo mane bakasika. 6Nkabela Hamori wisi Sekemu wakainka kuli-Jakobo kuyooambaula awe. 7-Abalo bana balombe ba-Jakobo, nibakamvwa makani, bakaboola kuzwa musokwe, nkabela abo basankwa bakabijilwa akukalala loko nkaambo kabufubafuba obo mbwaakacitide mumukowa wa-Israyeli mukulalika mwana musimbi waJakobo, nkaambo cilatondwa kucita obo.\n8Pele Hamori wakabaambila kuti, Moyo wa-Sekemu mwanaangu ulisukeme mwanaanu musimbi. Wence mumupe nguwe, amukwate. 9-Alimwi atutangane buzwalani bwalukwatano, kuti mutupe bana banu basimbi, anywebo mutole bana besu basimbi. 10-Lino amukale kulindiswe; nyika yoonse iyoomujalukila, kuti mukale, musambale, mube ambono mulinjiyo. 11Alakwe Sekemu wakaambila wisi musimbi abakulana bakwe kuti, Mfwidwe buuya kulindinywe, elyo kufumbwa ncomwaamba ndamupa ncico. 12-Amwaambe luselo lunji azipo zinji mbubonya mbuli mbumuyanda, njoomupa ncomwaamba, pele amundipe musimbi, mukwate.\n13-Mpoonya awo bana ba-Jakobo bakavwiila Sekemu a-Hamori wisi cakweena, nkaambo kakuti wakasofwaazya mucizi wabo Dina. 14-Bakabaambila kuti, Tatukonzyi kucita obo pe. Tatukonzyi kupa mucizi wesu kuti akwatwe kumwaalumi uutapalwidwe, nkaambo kucita obo kulatuusya bweeme. 15Tatukonzyi kumuzuminina cita mutaangune kucita cintu comwe, Muleelede kuba mbubonya mbuli ndiswe, nkukuti baalumi boonse akati kanu baleelede kupalulwa. 16Na mwazumina obo, tulamupa bana besu basimbi akukwata bana banu basimbi, alimwi tulakala antoomwe, tube musyobo omwe. 17Pele na mwakaka kutuswiilila, na mwakaka kupalulwa, tulatola buyo mwana musimbi wesu, twiinke,\n18Lino majwi aabo akabota mumeso aa-Hamori amumeso aa-Sekemu mwana wa-Hamori. 19-Nkabela mulombe takwaakamuka kucita obo, nkaambo kayandisya mwana musimbi wa-Jakobo. Kali mulemu kwiinda basiŋanda boonse bawisi. 20-Aboobo Hamori amwanaakwe Sekemu bakasika kumulyango wamunzi wabo, bakaambila bantu bamumunzi wabo kuti, 21Aba bantu mbasiluumuno; bakale omuno munyika akusambala mumonya, nkaambo nyika nimpati, ilazulila; bakwate bana besu basimbi, aswebo tubape bana besu basimbi. 22Nekubaboobo bantu tabakonzyi kuzumina kukala aswebo akuba musyobo omwe, cita tuzumine kucita cintu comwe, nkukuti tuleelede kuzumina kuti baalumi boonse akati kesu bapalulwe, mbubonya mbuli mbubapalwidwe balo. 23Iŋombe zyabo ambono zyabo abanyama babo, sa zyoonse buyo tazikooyooba zyesu? Atuzumine, lino balakala aswebo. 24-Mpoonya awo boonse ibakali kunjila mumulyango wamunzi wakwe bakaswiilila Hamori a-Sekemu mwanaakwe. Baalumi boonse bakapalulwa, boonse buyo ibakali kunjila mumulyango wamunzi wakwe.\n25-Lino buzuba bwatatu nibwakaca, nibakali kuciswa, bana bobile baJakobo, nkukuti Simeoni a-Levi bakulana ba-Dina, bakatola umwi aumwi ipanga lyakwe, boongomokela munzi, bajaya baalumi boonse. 26Alakwe Hamori amwanaakwe Sekemu, boonse bakabajaya apanga, elyo bakagwisya Dina muŋanda ya-Sekemu, bamutola. 27Bana ba-Jakobo bakasika kuli bajayidwe, akusaala munzi, nkaambo kakuti mucizi wabo kasofwaazidwe. 28Bakatola imbelele zyabo aŋombe zyabo ambongolo zyabo, azintu zyoonse zyamumunzi azyamumyuunda, 29imbono zyabo zyoonse, atwana twabo toonse abanakazi babo boonse, zyoonse buyo zyamuŋanda bakazisaala akuzitola. 30-Mpawo Jakobo wakaambila Simeoni a-Levi kuti, Mwandifwabya, nkaambo mwandinunsya akati kabantu bakede munyika, ba-Kanana aba-Perizi, Mebo, tuli bace buyo. Balayoboloka akundilwisya, lino njoonyonyooka, mebo aluzubo lwangu. 31Pele bakati, Sa uleelede kucitila mucizi wesu mbuli sibwaamu mbwacitilwa?


Kwaambuuzyania ndibbilichi limugwasya kuti muzibe mbubalimvwa bana banu\nKwaambuuzyania munzila yaluyando kuchitika chiindi iwe numuzyali abana bako nimwaambuula twaambo kamulikuswiilizyania akumvwa nzimuyeeya ambumulimvwa.\nKwaambuuzyania abachikula kulakonzya kukuyumina. Kabachili baniini bakali kukubuzya zyoonse nzibayeeya ambubalimvwa. Pesi nibakomena ngatabachikonzyi kuchita oobo alubo tuzizi pe nzibayeeya ambubalimvwa. Eezi zili mbuuli kuti muli mumabazu aasiyene aamulonga mupati. Nikuba kuti achiindi eechi bachikula tabakonzyi kwaambuula mbuuli nibakachili baniini pesi achiindi eechi nikuyandikana loko kwaambuulaabo.\nAmwaambuuzyanie chiindi mwanaanu naangunukide. Ulakonzya kwaambuula abana bako nikuba kusikila kwabamansiku.\n“Ulakonzya kuyeeya kumubuzya kuti, ‘Lino wayanda na kwaambuula? Twalaamwi buzuba boonse!’ Tweelede kusola na kuti bana bayanda kwaamba mbubalimvwa? Nzizyo kabi bazyali nzibalangilila kubana kuti baambe nzibayanda.”—Lisa.\n“Nikuba kuti ndiyandisya kufwambaana koona pesi chimwi chiindi ndilayizya abana bangu kusikila kwabamansiku.”—Herbert.\nNZILYAAMBA BBAYIBBELE: “Muntu teelede kuyandaula kuligwasya mwini buyo. Umwi aumwi uleelede kuyandaula kugwasya mweenzinyina.”—1 BaKorinto 10:24.\nLeka kuchita zimwi zintu. Umwi mwaalumi wakazumina kuti: “Chimwi chiindi ngandilikuyeeya zimwi zintu bana bangu nibali kwaambuula andime. Alubo ngabazibona kuti tandizimvwide pe nzibalikwambuula.”\nKuti mwanaako kayanda kwaamba chimwi chintu, zima TV naakuti ubikke aansi fooni. Swiilizya chiindi mwanaako nalikwaambuula nikuba kuti nzyalikwaamba uzibona kazili ziniini.\n“Tweelede kuziba mbubalimvwa bana besu. Kuti bana babona kuti tatukwe ndaba ambubalimvwa, balaleka kutubuzya mbubalimvwa alubo balakonzya kuyanduula kugwasigwa abamwi bantu.”—Maranda.\n“Toyelede kunyema pe nikuba kuti mwanaako kalikuyeeya zintu zitali nzizyo.”—Anthony.\nNZILYAAMBA BBAYIBBELE: “Amucenjele mbomumvwa.”—Luka 8:18.\nAmubelesye chiindi nimulikuchita zimwi. Bana balimvwa kabaangunukide kwaambuula kuti kabatalangene abazyali babo nibakkede.\n“Twaambuula abana besu nitukkede mumoota nkaambo ngatatulangene pe alubo kuchita oobo kupa kuti twaambuuzyanie kabotu.”—Nicole.\nChiindi chakulya chipa kuti mukonzye kwaambuula abana banu.\n“Achiindi nitulikulya goko, umwi awumwi waamba zyachitika buzuba oobo. Kuchita oobo kupa kuti tujatane akuti tugwasyanie mubuyumu-yumu mbutuswaana.”—Robin.\nNZILYAAMBA BBAYIBBELE: ‘Amube amutwe muuba munonoke kwaambuula.’—Jakobo 1:19.


Musinsimi Eliya Wakaumbulizyigwa a Leza Wakwe | Lusyomo Lwini-lwini\nWakaumbulizyigwa a Leza Wakwe\n1, 2. Ncinzi cakacitika mubuzuba buyandika kapati mubuumi bwa Eliya?\nELIYA wakabalika mumvwula kujulu nokwakali kuyaabusiya. Wakeelede kweenda musinzo mulamfwu kategwa asike ku Jezreeli, alimwi wakalicembeede. Nokuba boobo, wakazumanana kubalika, nkaambo “ijanza lya-Jehova” lyakali anguwe. Taakwe ciindi naakajisi nguzu zinji boobu. Kayi, wakabalika kusiya mabbiza aakali kukwela Mwami Ahabu munkalaki yakwe yabwami.—Amubale 1 Bami 18:46.\n2 Lino wakali kweenda alikke alimwi musinzo wakali mulamfwu. Amweezeezye imvwula mpati iyakali kuwa alimwi yakali kumuuma kubusyu, ciindi naakali kubalika ambweni kumwi kayeeya zyintu zyakamucitikila buzuba oobo. Cakutadooneka, kwakali kuzunda kupati kuli Jehova, Leza wa Eliya alimwi akubukombi bwakasimpe. Musyule lyakwe, nkokwakali Cilundu ca Karimeli, Jehova nkwaakaingula mipailo ya Eliya alimwi akucita milimo mipati kutondezya kuti bukombi bwa Baala bwakali bwakubeja. Myaanda myaanda yabasinsimi ba Baala bakayubununwa kuti bakali bakubeja alimwi cakweelela bakajaigwa. Kumane, Eliya wakapaila kuli Jehova kuti ciyumayuma icakaliko kwamyaka yotatwe acisela cimane. Imvwula yakawa ncobeni.—1 Bam. 18:18-45.\n3, 4. (a) Nkaambo nzi Eliya ncaakali kulangila kuti zyintu ziyakucinca kapati ciindi naakali kuya ku Jezreeli? (b) Mibuzyo nzi njotutiilange-lange?\n3 Ciindi Eliya naakali kubalika mumvwula kwamakkilomita aali 30 kuya ku Jezreeli, kweelede kuti wakajisi lusyomo lwakuti lino zyintu zilacinca. Cakali kulibonya kuti akaambo kakuti basinsimi ba Baala banyonyoonwa kwakali kuyakuba kucinca kwini-kwini. Ahabu wakeelede kucinca. Mbwaanga wakabona cakacitika, wakeelede buyo kuleka kukomba Baala; kukasya mukaintu wakwe Jezebeli; alimwi akulesya kupenzya babelesi ba Jehova.\n‘Eliya wakazuzaana kunembo lya Ahabu mane wakasika kumanjililo aa Jezreeli’\n4 Ciindi zyintu nozitweendela kabotu, ncilengwa buya kukkomana. Tulakonzya kuyeeya kuti zyintu mubuumi bwesu zilazumanana kuba kabotu, andiza akuyeeya kuti mapenzi ngotwakajisi ainda. Kuti naa Eliya mbwaakali kuyeeya oobo, tacigambyi pe nkaambo “wakali muntu uulya maila ooyo iwakali kulimvwa mbubonya mbotulimvwa aswebo.” (Jak. 5:17) Nokuba boobo, Eliya wakali kuyakuzumanana kuba amapenzi manji. Masimpe ngakuti, mawoola buyo masyoonto kuzwa waawo, Eliya wakali kuyakuyoowa kapati alimwi akutyompwa cakuti wakali kuyakulombozya buyo kufwa. Ncinzi cakacitika, alimwi mbuti Jehova mbwaakagwasya musinsimi wakwe kuba alusyomo abusicamba alimwi? Atubone.\nCintu Icatakali Kuyeeyelwa Cacitika\n5. Sena Ahabu wakaiya kulemeka Jehova nozyakainda zyintu zyakacitika ku Cilundu ca Karimeli, alimwi ino tuzyiba buti oobo?\n5 Ciindi Ahabu naakasika kuŋanda yakwe yabwami ku Jezreeli, sena wakatondezya kuti wakalicincide? Tubala kuti: ‘Ahabu wakalwiida Jezebeli zyoonse Eliya nzyaakacita, ambwaakajaya basinsimi boonse apanga.’ (1 Bam. 19:1) Amubone kuti ciindi naakali kuluula zyintu izyakacitika buzuba oobo, Ahabu kunyina naakabikkilizya Leza wa Eliya, Jehova. Ahabu wakazibona mubuntu zyintu zyoonse zyamaleele izyakacitika buzuba oobo “Eliya nzyaakacitide.” Cilasalala kuti taakwe naakaiya kulemeka Jehova Leza. Ncinzi ncaakacita mukaintu wakwe iwakali kuyandisya kupilusya cibi?\n6. Mulumbe nzi Jezebeli ngwaakatuma kuli Eliya, alimwi ino wakali kwaamba nzi?\n6 Jezebeli wakanyema kapati! Kanyemede kapati, wakatuma mulumbe kuli Eliya kuti: “Leza andicitile mbubonya akwiinda, na ndabula kucita kuti buumi bwako ayebo bube mbuli buumi bwaumwi wabaaba, mbuli eno junza.” (1 Bam. 19:2) Ooku kwakali kukonga kubi kapati. Aawa, Jezebeli wakali kukonka kuti walo weelede kufwa ikuti naa Eliya taakwe naajaigwa kusikila kumamanino aabuzuba butobela akaambo kabasinsimi ba Baala ibakajaigwa. Amweezeezye, Eliya kabusyigwa muŋanda mwaakabede mu Jezreeli masiku kumwi mvwula yaguwo kaiwa—akumvwa mutumwa wamukaintu wa mwami kaamba majwi aaya mabi kapati. Ino eeci cakamujatikizya buti?\n7. Ino kukonga kwa Jezebeli kwakamujatikizya buti Eliya, alimwi ncinzi ncaakacita?\n7 Ikuti Eliya wakali kuyeeya kuti nkondo yakulwana bukombi bwa Baala yakalimanide, lino wakazyiba kuti aayo taali masimpe. Jezebeli taakwe naakacinca pe. Basinsimi ibambi banji ibasyomeka wakali bajaide kale, lino cakali kulibonya kuti Eliya ngowakali kutobela kujaigwa. Ino kukonga kwa Jezebeli kwakamujatikizya buti Eliya? Bbaibbele litwaambila kuti: ‘Wakayoowa.’ Sena Eliya wakatalika kweezeezya Jezebeli mbwaakali kuyanda kumujaya? Ikuti wakazumanana kuyeeya zyintu zili boobo, nkakaambo kaako wakaalilwa kuba sicamba. Kufwumbwa naa wakali kuyeeya nzi, Eliya ‘wakaccija lufwu’—wakaccija kutegwa alifwutule.—1 Bam. 18:4; 19:3.\nKuti katuyanda kuzumanana kuba basicamba tatweelede kubikkila kapati maano kuyeeya ntenda zikonzya kutusikila\n8. (a) Ino penzi lya Petro lyakakozyenye buti alya Eliya? (b) Nciiyo nzi ncotukonzya kwiiya kuli Eliya alimwi a Petro?\n8 Eliya tanaakali mubelesi wa Leza uusyomeka alikke iwakalekela kuyoowa kumweendelezya. Nokwakainda ciindi, mwaapostolo Petro awalo wakajisi penzi likozyenye aleeli. Mucikozyanyo, ciindi Jesu naakagwasya Petro kumusangana kweenda atala amaanzi, mwaapostolo wakatalika ‘kulanga guwo.’ Akaambo kaceeco, wakayoowa akutalika kubbila. (Amubale Matayo 14:30.) Aboobo, kuli ciiyo ciyandika ncotwiiya kucikozyanyo ca Eliya a Petro. Kuti katuyanda kuzumanana kuba basicamba tatweelede kunooyeeya ntenda zikonzya kutuyoosya. Muciindi caboobo, tweelede kubikkila buyo maano ku Kasensa kabulangizi alimwi anguzu zyesu.\n9. Amupandulule mbolwakabede lweendo lwa Eliya alimwi ambwaakali kulimvwa ciindi naakali kuccija.\n9 Akaambo kakuyoowa, Eliya wakaccijila ku Beeriseba kumusanza lwaambo musinzo uulampa makkilomita aali 150, munzi iwakali afwaafwi amunyinza wakumusanza kwa Juda. Naakasika ookuya wakasiya mulanda wakwe akuya munkanda alikke. Cibalo caamba kuti wakeenda “lweendo lwabuzuba bomwe,” tulakonzya kweezeezya kuti wakatalika kweenda zuba nolyakapola, alimwi kulibonya kuti tanaakabwezelezya zyakulya naa zyintu zimwi ziyandika. Katyompedwe alimwi kayoowede, wakeenda musyokwe zuba kalibala kapati. Ciindi izuba nolyakabbila alimwi anokwakatalika kusiya, nguzu zya Eliya zyakuti azumanane kweenda zyakamana. Kakatede, cintu cilikke ncaakali kukonzya kucita nkukkala munsi aacisamu munyika njumu alimwi iijisi zisamu zisyoonto.—1 Bam. 19:4.\n10, 11. (a) Ino mupailo wa Eliya kuli Jehova wakali kwaamba nzi? (b) Kwiinda mukubelesya magwalo aatazubuludwe, amupandulule mbobakalimvwa babelesi ba Leza bambi ciindi nobakatyompedwe.\n10 Kagolede kuyeeya, Eliya wakapaila. Wakalomba kuti afwe. Wakaamba kuti: “Nsili mubotu kwiinda bamatata.” Wakalizyi kuti bamausyi eeco ciindi bakali buyo bulongo amafwuwa mucuumbwe, kabatakonzyi kugwasya muntu uuliwoonse. (Muk. 9:10) Awalo Eliya wakalimvwa kubula mulimo mbubwenya oobo. Nkakaambo kaako wakalila kati: “Cazulila.” Wakalimvwa kuti tanaakeelede kuzumanana kupona.\n11 Sena ceelede kutugambya kuzyiba kuti muntu wa Leza ulakonzya kutyompwa kapati boobu? Peepe. Bamaalumi abamakaintu basyomeka bali mbobabede ibaambidwe mu Bbaibbele, balaambwa kuti bakalimvwa bubi kapati cakuti bakali kuyanda buyo kufwa—akati kabo kwakali Rabeka, Jakobo, Musa, alimwi a Jobu.—Matl. 25:22; 37:35; My. 11:13-15; Job. 14:13.\n12. Mbuti mbomweelede kwiiya cikozyanyo ca Eliya kuti mwalimvwa kutyompwa kapati?\n12 Mazuba aano, tupona ‘muziindi zikatazya ncobeni,’ aboobo tacigambyi kuti bantu banji nobaba babelesi ba Leza basyomeka zimwi ziindi balatyompwa. (2 Ti. 3:1) Ikuti mwalijana mubukkale bukatazya buli boobu, amutobele cikozyanyo ca Eliya: Amupaile kuli Leza akumwaambila mbomulimvwa. Kayi, Jehova ngu “Leza siluumbulizyo loonse.” (Amubale 2 Bakolinto 1:3, 4.) Sena wakamuumbulizya Eliya?\nJehova Wakamuyumya Musinsimi Wakwe\n13, 14. (a) Mbuti Jehova kwiinda mumungelo mbwaakabikkila maano musinsimi wakwe iwakapengede? (b) Nkaambo nzi ncocuumbulizya kuzyiba kuti Jehova ulituzyi umwi aumwi wesu kubikkilizya akulezya kwesu?\n13 Muyeeya kuti Jehova wakalimvwa buti naakalanga aansi kuzwa kujulu alimwi akubona musinsimi wakwe uuyandwa kalede munsi aacisamu munkanda alimwi kalomba kuti afwe? Tatweelede kuyeeyela buya pe. Ciindi Eliya nozyakamutola ŋonzi, Jehova wakatuma mungelo kulinguwe. Mungelo wakamubusya Eliya kwiinda mukumwaampa akumwaambila kuti: “Buka ulye.” Eliya wakacita oobo, nkaambo mungelo wakamubambilide cakulya, cinkwa cikasaala alimwi amaanzi. Sena wakamulumba mungelo? Cibalo citwaambila buyo kuti musinsimi wakalya akunywa akoona alimwi. Sena wakalityompedwe kapati cakuti tanaakali kukonzya kwaambaula? Kufwumbwa mbocakabede, mungelo wakamubusya alimwi, ambweni kubucedo. Wakainduluka alimwi kwaambila Eliya kuti: “Buka, ulye,” alimwi wakayungizya amajwi aakuti, ‘nkaambo musinzo mulamfwu loko.’—1 Bam. 19:5-7.\n14 Akaambo kabupampu mbwaakamupa Leza, mungelo wakalikuzyi Eliya nkwaakali kuunka. Alimwi wakalizyi kuti musinzo wakali mulamfwu kapati cakuti Eliya naatakacikonzya kweenda lweendo oolu munguzu zyakwe alikke. Cilaumbulizya kaka kubelekela Leza uuzyi makanze eesu alimwi akulezya kwesu kwiinda mbotuzyi lwesu tobeni! (Amubale Intembauzyo 103:13, 14.) Ino cakulya eeciya cakamugwasya buti Eliya?\n15, 16. (a) Ino cakulya cakazwa kuli Leza cakamugwasya buti Eliya? (b) Nkaambo nzi ncotweelede kulumba nzila Jehova njabelesya kuyumya babelesi bakwe mazuba aano?\n15 Tubala kuti: “Wakabuka, walya, wanywa, lino mukukuta kwazilyo ezyo nzizyonya wakeenda mazuba aali makumi one, isikati amasiku, mane kusikila ku-Horebu cilundu ca-Leza.” (1 Bam. 19:8) Mbubwenya mbuli Musa iwakali kupona myaanda yamyaka iili cisambomwe yakaindide alimwi a Jesu iwakapona nokwakainda myaanda yamyaka iitandila kukkumi, Eliya wakaliimya kulya kwamazuba aali 40, masiku asikati. (Kul. 34:28; Lk. 4:1, 2) Cakulya eeciya taakwe nocakapa kuti mapenzi aakwe woonse amane, pele cakamuyumya munzila yamaleele. Amweezeezye buyo mudaala ooyu keenda asyoonto-syoonto kwiinda munkanda imwakanyina nzila, keenda buzuba abuzuba, nsondo ansondo, kwamazuba aali 40.\n16 Mazuba aano, Jehova ulabayumya babelesi bakwe, kutali kwiinda mukubajanina zyakulya munzila yamaleele, pele munzila imwi iiyandika kapati. Ulabapa nzyobayandika babelesi bakwe munzila yakumuuya. (Mt. 4:4) Kwiiya kujatikizya Leza kuzwa mu Jwi lyakwe alimwi amumabbuku aapandulula Bbaibbele kulatuyumya kumuuya. Kulya cakulya cakumuuya cili boobu takukonzyi kupa kuti mapenzi eesu woonse amane, pele kulakonzya kutugwasya kuliyumya kuzyintu nzyotutakonzyi kuliyumya tolikke. Alimwi cisololela ‘kubuumi butamani.’—Joh. 17:3.\n17. Ino Eliya wakaunka kuli, alimwi nkaambo nzi busena oobu ncobwakali kuyandika?\n17 Eliya wakeenda makkilomita aatandila ku 320 kutegwa akasike ku Cilundu ca Horebu. Bwakali busena buyandika kapati, nkaambo kubusena oobu Jehova Leza kwiinda mumungelo wakalibonya kuli Musa mucitewo cakali kuyaka alimwi kubusena nkukonya ooku Jehova wakabamba cizuminano ca Mulawo abana Israyeli. Eliya wakajana busena bwakukkala mumpangala.\nJehova Mbwaakaumbulizya Akuyumya Musinsimi Wakwe\n18, 19. (a) Mubuzyo nzi mutumwa wa Jehova wamuuya ngwaakabuzya, alimwi ino Eliya wakaingula buti? (b) Ntwaambo nzi totatwe ntwaakaamba Eliya twakali kumupa kutyompwa?\n18 Kali ku Horebu, “ijwi” lya Jehova—kuboneka kuti lyakaletwa amutumwa wakumuuya—lyakabuzya kuti: “Ucitanzi okuno, Eliya?” Kweelede kuti mubuzyo wakabuzyigwa calubomba, nkaambo Eliya wakaubona kuba coolwe cakuti aambe mbwaakali kulimvwa. Alimwi wakaamba zyoonse zyakali kumoyo wakwe. Wakaamba kuti: “Ndasungwaalila Jehova Leza wamakamu abusungu bupati, nkaambo bana ba-Israyeli basowa cizuminano cako, bamwaya zipaililo zyako, bajaya basinsimi bako apanga, lino mebo ndasyaala endike, abwalo buumi bwangu balayandaula kubunyonyoona.” (1 Bam. 19:9, 10) Majwi aa Eliya ayubununa zyintu zyotatwe zyakamupa kutyompwa.\n19 Cakusaanguna, Eliya wakali kulimvwa kuti mulimo wakwe wakali wabuyo. Nokuba kuti ‘wakasungwaala’ kubelekela Jehova kwamyaka minji, kubikka zyina lya Leza alimwi abukombi bwakwe mubusena bwakusaanguna, Eliya wakabona kuti zyintu zyakali kwiindila buya kubija. Bantu bakazumanana kubula lusyomo alimwi bakalizangide, bukombi bwakubeja bwakali kuyaambele. Cabili, Eliya wakali kulimvwa kuti ulaalikke. Wakaamba kuti: “Mebo ndasyaala endike,” mbuli kuti ngowakali muntu alikke mucisi coonse iwakacili kubelekela Jehova. Catatu, Eliya wakaliyoowede. Basinsiminyina banji bakalijaidwe kale, alimwi wakali masimpe kuti ngowakali kutobela kujaigwa. Kweelede kuti tiicakali cuubauba kuli Eliya kulimvwa boobu, pele kunyina naakalekela kulisumpula naa nsoni kumukasya kwaambila Leza mbwaakali kulimvwa. Kwiinda mukupaila camoyo woonse kuli Leza wakwe, wakasiya cikozyanyo cibotu kubantu boonse basyomeka.—Int. 62:8.\n20, 21. (a) Amupandulule Eliya ncaakabona ciindi naakali amulyango wampangala ku Cilundu ca Horebu. (b) Ncinzi Eliya ncaakaiya kuzwa kunguzu nzyaakatondezya Jehova?\n20 Mbuti Jehova mbwaakeendelezya kuyoowa alimwi akulibilika kwa Eliya? Mungelo wakaambila Eliya kuti aimikile amulyango wampangala. Wakacita oobo, katazyi cakali kuyanda kucitika. Cakutayeeyela kwakaba guwo. Kweelede kuti guwo lyakali kuyoba kapati, nkaambo lyakali anguzu kapati cakuti lyakali kuzungaanya malundu akupwayaula mandomba. Amweezeezye kuti mulimubwene Eliya kasoleka kulivwumba kumeso kumwi kajatilide kucisani cakwe cilema caboya ciindi guwo nolyakali kubbubbula. Alimwi wakapenga kusitikila kwiima, nkaambo nyika yakatalika kuzungaana—muzuzumo wanyika wakazungaanya busena oobo. Katana kulyookezya kwakaboola mulilo mupati, calo cakapa kuti ajokele mumpangala kutegwa alikwabilile kumulilo.—1 Bam. 19:11, 12.\nJehova wakabelesya nguzu zyakwe ziyoosya kuumbulizya alimwi akukulwaizya Eliya\n21 Muzyintu zyoonse eezyi zyakacitika, cibalo cituyeezya kuti Jehova taakwe naakali kujanika muzyintu eezyi zitondezya nguzu zyacilengwaleza. Eliya wakalizyi kuti Jehova tanaakali leza wamumalende wakulengelezya buyo mbuli Baala iwakali kulumbaizyigwa abakombi bakwe bakubeja kuti ngowakali “kweendelezya makumbi” naa kuleta mvwula. Jehova ngo Kasensa kanguzu zyoonse zili muzilenge, alimwi mupati kwiinda zyintu zyoonse nzyaakalenga. Nomuba mujulu lyamajulu takonzyi kukkwana. (1 Bam. 8:27) Mbuti zyoonse eezyi mbozyakamugwasya Eliya? Amuyeeye mbwaakayoowede. Kajisi Leza, Jehova kulubazu lwakwe, Leza uujisi nguzu zinji zigambya, Eliya taakwe ncakali kukonzya kuyoowa kuli Ahabu a Jezebeli.—Amubale Intembauzyo 118:6.\n22. (a) Mbuti ‘jwi libombe lyaansaansi’ mbolyakamusyomezya Eliya kuti wakali mubelesi uuyandika? (b) Ino ‘jwi libombe lyaansaansi’ kulangilwa kuti lyakali kuzwa kuli ni? (Amubone majwi aamunsi.)\n22 Nowakamana mulilo, kwakaumuna kumane Eliya wakamvwa ‘jwi libombe lyaansaansi.’ Ijwi alimwi lyakaambila Eliya kwaamba mbwaakali kulimvwa, wakacita oobo, kwaamba alimwi zyintu izyakali kumulibilisya. * Ambweni eeci cakamukatalusya kapati. Cakutadooneka, Eliya wakaumbulizyigwa kapati amajwi aatobela ‘ijwi libombe lyaansaansi’ ngolyakaamba. Jehova wakamusyomezya kuti wakali mubelesi wakwe uuyandika. Munzila nzi? Leza wakayubununa makanze aakwe aakumbele kujatikizya kulwana bukombi bwa Baala mu Israyeli. Cilasalala kuti mulimo wa Eliya taakwe nowakali wabuyo, nkaambo Leza wakali kuyakuzumanana kulwana bukombi bwa Baala. Kuyungizya waawo, Jehova wakali kuyakuzumanana kubelesya Eliya kali musinsimi, nkaambo Jehova wakamutuma kuti apiluke akabeleke kweelana amalailile aagaminide.—1 Bam. 19:12-17.\n23. Muunzila nzi zyobilo Jehova mwaakamanizya kulendelelwa kwa Eliya?\n23 Mbuti kujatikizya mbwaakali kulimvwa Eliya kuti wakali alikke? Jehova wakacita zyintu zyobilo kujatikizya makani aaya. Cakusaanguna, wakaambila Eliya kunanika Elisha kuba musinsimi walo kumbele iwakali kuyakubweza busena bwakwe. Mulombwana ooyu wakali kuyakuba mweenzinyina wa Eliya alimwi mugwasyilizi kwamyaka iili mbwiibede. Eelo kaka cakali kuumbulizya eeco! Cabili, Jehova wakayubununa makani aaya, kuti: “Ndasyaazya mucisi ca-Israyeli bantu bali zyuulu zili musanu azibili, nkukuti mazwi oonse aatana kufugamina Baala, amilomo yoonse iitana kumumyonta.” (1 Bam. 19:18) Eliya taakwe naakali alikke. Kweelede kuti cakamukkomanisya kumvwa kuti kwakali zyuulu zyabantu basyomeka ibakakaka kukomba Baala. Bakali kuyanda Eliya kuti azumanane mumulimo wakwe cakusyomeka, kubapa cikozyanyo cibotu cakusyomeka kuli Jehova muciindi eeciya camudima. Kweelede kuti Eliya wakajatikizyigwa kapati kumvwa majwi aaya kwiinda mumutumwa wa Jehova, ‘jwi libombe lyaansaansi’ lya Leza wakwe.\nBbaibbele lilakonzya kuba mbuli ‘jwi libombe lyaansaansi,’ ikuti twalilekela kutusololela mazuba aano\n24, 25. (a) Muunzila nzi motukonzya kuswiilila ‘kujwi libombe lyaansaansi’ lya Jehova mazuba aano? (b) Nkaambo nzi ncotukonzya kuba masimpe kuti Eliya wakalutambula luumbulizyo ndwaakamupa Jehova?\n24 Mbubwenya mbuli Eliya, tulakonzya kugambwa anguzu zyacilengwaleza zili muzilenge, mubwini zileelede kutugambya. Izilenge zitondezya nguzu nzyajisi Mulengi. (Lom. 1:20) Jehova amazuba aano uciyandide kubelesya nguzu zyakwe ziteeli kugwasya babelesi bakwe basyomeka. (2 Mak. 16:9) Nokuba boobo, Leza ulaambaula andiswe kwiinda Mujwi lyakwe, Bbaibbele. (Amubale Isaya 30:21.) Munzila imwi, Bbaibbele lilakonzya kuba mbuli ‘jwi libombe lyaansaansi,’ ikuti twalilekela kutusololela mazuba aano. Kwiinda mulindilyo, Jehova ulatululamika, ulatukulwaizya alimwi alatutondezya mbwatuyanda.\n25 Sena Eliya wakalutambula luumbulizyo lwa Jehova ndwaakamupa a Cilundu ca Horebu? Inzya! Kakunyina kusowa ciindi wakatalika alimwi kubelekela Leza cabusicamba alimwi akucenjezya bantu kuti baleke kukomba baleza bakubeja. Mbubwenya buyo andiswe kuti twaabikkila maano majwi aa Leza aakasololelwa amuuya, “luumbulizyo lwamu Magwalo,” tuyakucikonzya kwiiya lusyomo lwa Eliya.—Lom. 15:4.\n^ munc. 22 Kweelede kuti ‘jwi libombe lyaansaansi’ lyakali lyamuuya nguwenya iwakabelesyegwa kutola “jwi lya Jehova” lyaambidwe mulugwalo lwa 1 Bami 19:9. Mukapango 15, muuya ooyu waambidwe kuti ngu “Jehova.” Tulakonzya kuyeeya mungelo Jehova ngwaakabelesya kusololela bana Israyeli munkanda alimwi kujatikizya nguwe Leza wakaamba kuti: “Izina lyangu molili mulinguwe.” (Kul. 23:21) Tatukonzyi kuba masimpe mukaambo aaka, pele cileelela kuzyiba kuti katanaboola anyika, Jesu wakabeleka kali “Ijwi,” Mwaambilizi waalubazu kubabelesi ba Jehova.—Joh. 1:1.\nNzyintu nzi zyakacitika izyakapa kuti Eliya atyompwe kapati?\nIno nkulimvwa kuli buti kwakayungizya kutyompwa kwa Eliya?\nIno Jehova wakamuumbulizya buti Eliya?\nMbuti mbomuya kwiiya cikozyanyo ca Eliya mwaakutyompwa?


Citondezyo ca Jonah Print\nCitondezyo ca Jonah\n“Icitondezyo ca Jona” cijatikizya zinjaanji kwiinda mbobaibaluka bantu banji. Kusanyangula kabotu kabotu Mangwalo kuyubununa kuti “mazuba otatwe amasiku otatwe” aayo Mutufuli ngaakali “mukati kamamvwu aanyika” akatalikila ku Getisemani, kumangolezya eelyo Walo naakaabwa.\nBana bakali kwiiya ciiyo ca Jona mu Cikolo ca Bbaibbele. Bamuka Fredericks bakaambila basicikolo babo kuti beenge cifwanikiso ca Jona. Bunji bwabana bakeenga zifwanikiso zya Jona kali mumeenda answi ambali nokuba kuti kiimumena answi. Mbasyoonto bakatondezya Jona mucifwanikiso kapaila alimwi kali mwida lya nswi. Eelyo bamuka Fredericks nibaalanga cifwanikiso cokwa Jennifer, nokuba kuti walo taakazyi kabotu muzeezo mbocakeelede kulangika. Mukati kacifwanikiso eeco kwakali malo otatwe, atufwanikiso twazuba totatwe atalaa tufwanikiso twa wisi kajatene mumaanza akana kasankwa. Bunji bwacifanikiso eeco cakalambaikidwe musyobo uusubilasubila mbuli bulongo. Atalaa cifwanikiso kwakali, kakata kabwizu bwamusyobo wa nyanzabili. Tuyandayanda twabwizu oobo twakali kulengelela mbuli mbotwakeengedwe. “Jennifer, wakeelede kweenga cifwanikiso ca Jona pele Mebo nsyemubwene mpabede naaba ali mucifwanikiso cako. Hena toomvwisisya ncooyelede kucita?” “Nee, Ime ndamvwa, Bamuka Fredericks! Mwabona? Aawa ncecitondezyo cangu ca Jona: mwanaa muntu uli mumamvwu kwamazuba otatwe amasiku otatwe. Mwamubona mwana musankwa ooyu? Ooyu ngo mwanaa muntu. Ootu tufwanikiso twamalo otatwe ngamasiku otatwe. Ootu tufwanikiso twazuba totatwe ngamazuba otatwe alimwi zyoonse zyili mumamvwu.” Nokuba kuti eeci cifwanikiso cakabasesya bayi bakwe, bunji bwabana Kristu abalo mbweenya buyo, tabazyi kabotu makani aa “citondezyo ca Jona” kwiinda mbwaakazyi Jennifer mucece. Zikombelo zyiyiisya kusandulula kwiimpene kujatikizya ncaakaamba Mufutuli eelyo naakashinshima lufu Lwakwe, naakaamba kuti: “Izyalani lisofweede alimwi lyamamambe lizumanana kuyandisya kupegwa citondezyo, pele kunyina citondezyo ciyoopegwa pe, ccita buyo citondezyo ca Jona mushinshimi. Nkaambo mbubonya Jona mbwaakali mwida lya muswi mupati kwamazuba otatwe amasiku otatwe, awalo Mwanaa Muntu uyooba mukati kamamvwu aanyika kakwamazuba otatwe amasiku otatwe.”(Matayo 12:39-40, NKJV)\nKuli Mizeezo Minjaanji Iiliko - Zikombelo zinjaanji zyilaa bupanduluzi bwiimpene bwa “citondezyo ca Jona.” Kwaambwa kuti bulamfu bwaciindi ncecimwi ciimpanya bupanduluzi oobo muli cimwi cazitobela aawa:\n1. Kuzwa akukankaminwa muli Bwasanu mafumofumo kusikila kukubuka kuzwa kubafu mu Nsondo cifumofumo.\n2. Masiku muli Bwatatu kusikila masiku aa Mujibelo.\n3. Ciindi kazikkidwe mucuumbwe, nkokuti, masiku muli Bwasanu kusikila mu Nsondo cifumofumo.\nKaambo kalibonya mubusanduluzi boonse oobu nkakuti boonse buyeeme akulubila kwakuti: Bana ba Isilayeli babelesya kkalenda lina Juliyasi lyabukombi bwamituni. Bana Isilayeli bamuciindi ca Yahushua bakali kubelesya kkalenda litobezya mwezi-azuba lyokwa Mozesi. Ikkalenda lya Bbaibbele talyeendelani amazuba aamituni mbuli Bwasanu, Mujibelo a Nsondo (Friday, Saturday, Sunday), nokuba kkalenda lyamusyule lyaajisi mazuba aali lusele lina Juliyasi. Pele alimwi kuli twaambo tumwi tuyubununa kulubila mubupanduluzi bwamizeezo eeyi.\nKuzwa akukankakminwa kusikila akubuka: Banji beezyezya kuti citondezyo ca Jona caambilizya ciindi akataa kukankaminwa ampanda kusikila buzuba bwakubuka kuzwa kubafu. Eeci cililubide nkaambo Mufutuli waakankaminwa akatikati kacifumofumo, aciindi eelyo cituuzyo camafumofumo mubuzuba bwa Abib 14 nicakeelede kuyasilwa. Aboobo nokuba kuti ciindi eeco cilataaluka mazuba otatwe, cijatikizya buyo masiku obile.\nBwatatu masiku kusikila masiku aa Mujibelo: Bamwi bana Kristu basyoma kuti citondezyo ca Jona cakali kuyandika kuti Yahushua abe mawoola aali 72 mucuumbwe. Mumuzeezo ooyu, bayiisya kuti kukankaminwa kwaatola busena muli Bwatatu akkalenda lina Juliyasi. Ooku kusyoma boobu akwalo kulilubide nkaambo kubikka kubuka kuzwa kubafu mu masiku aa Mujibelo. Eeci taciluleme pe nkaambo katwaambo tobile. Kataanzi nkakuti, mbuli mbutwaamba kale, bama Juuda tiibaali kubelesya kkalenda lina Juliyasi muciindi ca Yahushua. Kabili nkakuti, Mangwalo alisalazyide kuti kubuka kuzwa kubafu tikwaacitika masiku aabuzuba bwa Abib 15. Pele, kwaacitika mafumina kubucedo bwa Abib 16: “Kumamanino aa Nsabata, eelyo nikwaatalika kuyaa kuca buzuba butaanzi bwa mvwiki, Maliya Magadalena a Maliya umwi bakasika kucuumbwe.” (Matayo 28:1) Kukankaminwa ampanda kwaatola busena kweendelena azikonzyanyo eezyo nzyaakabikka Yahuwah muciindi ca Kulonga. Aboobo, nikwataacitika kufumbwa ciindi kabutana sika buzuba bwa Abib 14.\nBwasanu masiku kusikila Mujibelo masiku: Bamwi bakalubila mukweezyeezya kuti mawoola alikke aayo Yahushua naakali mucuumbwe ngaakonzya kwaambwa kuti “mukati kamamvwu aanyika.”\nLazalosi wakazwaa kubuka kuzwa kulufu mucuumbwe kaaindide mazuba one alimwi bama Falisi aabo bakali kuyanda citondezyo bakalizyi kabotu makani aaya. Hena [Yahushua] wakali kwaamba kuti uyooinduluka kucita maleele aaya, akucesya mazuba, akupa kuti eeci ncecitondezyo? Nee peepe, citondezyo cakali kwiinda akubuka kuzwa kubafu kakwiindide mazuba otatwe amasiku otatwe mucuumbwe Citondezyo cakali ca kulinyika Lwakwe muzinyonyoono zyesu, akuzandulwa kuzwa kuli Taata [Yahuwah] mbuli Jona mbwaakashinshima, eelyo [Yahuwah] naatakali kukonzya kumumvwa, kubbadelela zinyonyoono zyesu kwiinda mukupenzyegwa, lufu akubuka mubuzuba bwatatu alimwi. 1\nKutegwa cimvwisyigwe citondezyo eeco Yahushua ncaakapa, kulayandika kumvwisya mulaka wazinkonzya ooyo Walo ngwaakali kubelesya. Mbuli lyoonse Mangwalo alatupa nzila zyakusandulula maseseke aalyo. Kuli twaambo totatwe ootu, kuti twateelelwa, tulasalazya akuyubununa ncaiminina Yahushua naamba “citondezyo ca mushinshimi Jona”:\n1. Kusanganya tumpango akutantaanya kubala\n2. Ciiminina mabala aaya “mukati kamamvwu aanyika”\n3. Aatalikila “mazuba otatwe amasiku otatwe”\nKusanganya Kubala: Boonse baloma abana Isilayeli bamuzyiindi zya Bbaibbele bakali kubala ciindi munzila yiimpene kuli yeeyo bantu banji njibakaiya kubala mazubaano. Bunji bwabantu mazubaano, babala munzila yakugwisyila naa kutantaanya. Mukonzyanyo, kuti mwana wako waboola kuli nduwe mubuzuba bwa Mukubwekaangala 20, lisyuuka maluba amasamu. Walo kuti wabuzya kuti ndilili kusikila kulyookezya kwa mainza. Webo ulizyi kuti cikolo cakwe cilajalwa kuya kukulyookezya mu Ganda Pati 15. Aboobo, webo ulamwaambila kuti kulyookezya kwamainza kuyootalika mumyezi yobile. Webo wabala buyo luzutu myezi ya Kaanda kaniini a Ganda Pati. Pele toobalilizya mwezi wa Mukubwekaangala nkaambo ngomwezi mobede oomo. Kujanza limwi, muna Isilayeli nokuba waku Loma, inga wabala cakusanganya. Kuti naakabuzyigwa nguwe liyooba kulyookezya kwa mainza, inga naakaingula kuti kwainda myezi yotatwe nkaambo lyoonse bakali kubala akubalilizya mwezi ooyo waalikutalikilwa kubala. Aboobo, tacili cintu ciyandika mucitondezyo ca Jona kubala wawoola aali 72. Kuya kumbele, kubala buzuba bomwe kuti mawoola aali 24 teesyi njenzila yakubala eeyo yakaliwo mumazuba aabana Isilayeli pe. Masiku akalaandawidwe muzyibeela zyone alimwi mazuba akalaandawidwe mubweelene muzibeela zyamawoola aali 12 acipimyo cazuba. Yahushua lwakwe wakabuzya kuti, “Hena takuli mawoola aali 12 mubuzuba bomwe?” (Amulange Johani 11:9.) Aboobo mawoola aamazuba aamainza akali malamfu kwiinda mawoola aamupeyo. Aboobo kubala kwakusanganya, kufumbwa cibeela cabuzuba cakali kubalwa kuti mbuzuba bomwe. Aboobo, Abib 16, oobo buzuba Mufutuli naakabuka kuzwa kubafu, bwakali buzuba bwatatu kubala nokuba kuti Walo wakabuka kuzwa mucuumbwe kumatalikilo aabuzuba oobo.\nMukati kamamvwu Aanyika: Basyomi bamwi kwaciindi cilamfu bakali kuyeeya kuti “mukati kamamvwu aanyika” caamba kuzikkwa. Nokuba boobo, ooku nkupandulula kugola aawo mpeenya. Kuba “Mukati kamamvwu aanyika” kwini caambilizya zyintu zinjaanji. Mangwalo aamba kuti “mamvwu” mukowa wabantu naa, kugaminina moyo wabuntu wini. Mucaano cokwa Yahushua camusyangi, Walo wakalomya kwaamba kuti eeco caasyangwa mumamvwu cakali “ijwi lyaali mumyoyo yabo.” (Amulange Maako 4:3-20.) Mangwalo alasalazya akuti moyo wamuntu ulisofweede akubaa cinyonyoono:\n“Moyo ulainda kweena atalaa zyintu zyoonse, Alimwi akwiinda kusofwaala; Nguni uunga wazyiba cili mukati kawo?” (Jelemiya 17:9)\n“Mpoonya Yahuwah wakabona kuti busofwaazi bwamuntu bwakali bupati munyika, alimwi kufumbwa mizeezo yamoyo wakwe yakali sofweede kuya kumbele lyoonse.” (Matalikilo 6:5)\nMuci Giliki cakaindi kuli makani aayungizya kwaamba moyo: “kardia...moyo, nkokuti munzila imwi mizeezo naa mbwalimvwide (muzeezo)....”2 Aboobo, mukati kamoyo wamamvwu aanyika ciiminina cintu cipati kwiinda buyo kuzikkwa mubulongo waansi lyanyika. Ciiminina kuba mukusinganyigwa kwacinyonyoono. Yahushua wakanyina cinyonyoono pe. Walo wakeelede kuba boobo nkaambo naatakeelela kuba Munununi wesu. Mbotwaamba boobo, Walo lwakwe cakuliyandila, wakabweza mukuli wazinyonyoono zyesu. Aaya ngamaseseke aaluzyalo oolo ndwaakaabila kusalazyigwa akunununwa kumubishi weempedwe. Yahushua mukutambula zinyonyoono zyesu, eezyo Walo nzyaatakatola cibeela kucita, Wakali kukonzya kutwaabila bululami Bwakwe, oomo swebo motwaanyina cibeela.\nLino zintu zyoonse zizwa kuli Yahuwah, ooyo wakatuyanzanya kuli nguwe Lwakwe kwiinda muli Yahushua uunanikidwe, alimwi akutupa mulimo wakuyanzanya, nkokuti, Yahuwah muli Yahushua wakali kuyanzanya nyika kuli Nguwe Lwakwe, kuleka kubapa mulandu wazyibi zyabo, alimwi wakatupa mulumbe wakuyanzana ooku...Nkaambo Walo wakanyina cinyonyoono wakatubeda cinyonyoono mucibaka cesu, kutegwa swebo kwiinda muli nguwe tube bululami bwa Yahuwah muli Nguwe. (2 Bakolinto 5:18-19, 21)\nCaandaano camakumi osanwe awotatwe cokwa Izaya cipandulula bulemu bwakujulu mbubwaacincanya zibi zyesu:\nPele Walo wakacisigwa nkaambo kamilandu yesu,\nWalo wakacisigwa nkaambo kazyibi zyesu;\nKusinswa kwaluumuno lwesu kwakali ali Nguwe,\nAlimwi kwiinda mukukwabbaulwa kwakwe swebo twakapona...\nYahuwah wakakulika ali Nguwe zinyonyoono zyesu toonse.\nWakabalwa akataa basimilandu,\nWakabweza zinyonyoono zyabanji,\nAlimwi wakazekela basimilandu.\n(Izaya 53:5-6, 12)\nEelyo Yahushua naakatubeda cinyonyoono mucibaka cesu, walo wakazumina cisubulo eeco boonse bacitonkomene kuzangila Julu ncobeelede kupegwa. Eeco cisubulo nkuzandulwa kuzwa kuli Yahuwah Lwakwe mwini:\n“Pele zinyonyoono zyenu zyamuzandula inywe kuzwa kuli Elohimu wenu;\nAlimwi zyibi zyenu zyasisa busyu Bwakwe kuzwa kuli ndinywe,\nCakuti takonzyi kumumvwa.”\n“Kuti ndalanganya zinyonyoono zyili mumoyo wangu,\nSimalelo takonzyi kundimvwa.”\nIno kwakatalika lili kubalwa? Cisubulo Yahushua ncaakali kupenga cakali cakuzandulwa kuzwa ku Mulengi wa Boonse. Ooku nkupenga kwaamanina mulufu Lwakwe eelyo Walo naakafwa nkaambo moyo wakwe wakadonkoka, akutalisya kukunka tulonga tobile kamwi kabulowa alimwi akamwi ka “meenda.” Nokuba boobo, kupenga kwa Munununi tikwaatalikila naakagagailwa mpikili ntaanzi acikanda cakwe, nokuba kukwabbulwa acimboko ciindi citaanzi asikalumamba waku Loma. Eeci ncecijuzyo cakumvwisisya citondezyo ca mushinshimi Jona. Kupenga kwa Yahushua kwakatalikila leelyo Walo naakasinganyigwa abulemu bwa kujulu mumuunda wa Getisemani.\nMumuunda wa Getisemani Kristu wakapenga mucibaka camuntu, alimwi muciimo cabuntu bwakwe Mwanaa [Yahuwah] wakadadalika nkaambo kakuyoosya kupati kwamulandu wacibi, kusikila kuzwa mumilomo Yakwe yaatubulukide akubimba, wakalisinikizya kwaamba mujwi lipengede kuti, “O Taata wangu, kuti kacikonzyeka, ilesye eeyi nkomeki izwe ali ndime:” pele kuti kakunyina nzila iimbi yakumanizya lufutuko lwamuntu uuwide, nkokuti “kutali kuyanda kwangu Mebo, pele kuyanda Kwako.” Ciimo cabuntu aawo nicaafwa mpeenya nkaambo kakuyoosya kwa cinyonyoono, kuti nikwataasika mungele kuzwa kujulu ooyo wakamuyumyayumya Walo kuti akonzye kwiinda mupenzi.3\nYahushua wakali Mwanaa Mbelele ookwa Yahuwah uugwisya zinyinyoono zyanyika. Walo waakankaminwa mubuzuba bwa Pasika (Abib 14) kutegwa bululami bwa Yahuwah bwiinde atalaa babisyi beempedwe, mbweenya awalo Mungele wa Lufu mbwaakainda atalaa bana ba Isilayeli mu Ijipita. Nokuba boobo, kupenga Kwakwe kwakatalikila mumuunda wa Getisemani, kamanizyide kulya Mulalilo Wamamanino, mangolezya aabuzuba bwa Abib 13.\nInguzu zyaabeteka abulemu ooyo wakali mucibaka camuntu, zyakali nguzu nzyeenya zyakali kwiimikizya Yooyo wakali kupenga kunsaa mukuli wabukali bupati ooyo Walo wakeelede kuwida atalaa nyika yacinyonyoono. Kristu wakali kupenga lufu oolo lwakasinganyidwe basimilandu mumulawo wa [Yahuwah].\nNcintu ciyoosya kuti mubisyi uteempwi wawida mumaanza aa [Eloah] uupona....Pele eeci tiicakalibonya mubupati bwaco bwini mbuli mukupenga kwa Kristu, Mwana wa [Eloah] uutamani, eelyo Walo naakacisilwa nyika yacinyonyoono bukali bwa [Yahuwah]. Eeci cakali boobu nkaambo kacinyonyoono, kutyola mulawo wa [Yahuwah], eeco muunda wa Getisemani nciwaabeda cibeela citaanzi cakupengela nyika isofweede. Kunyina buusu, nokuba kupenga, kukonzya kweezyekwa akooko nkwaakanjide Mwana wa [Yahuwah].4\nKupenga kwini nkwaakamvwa alimwi kwaali mumizeezo Yakwe Mufutuli eelyo “Walo naakabweza zinyonyoono zyabanji, Alimwi naakazekela basimilandu” (Izaya 53:12) kwakatalikila mu Getisemani. Mangwalo alilembedwe caatobela waawo: “Mpoonya nkasaalo Yakwe yakatalika kuloka mbuli bulowa bunji bulokela ansi.” (Luka 22:44) Eeci cakali ciindi Walo kataninga kwaangwa. Kakulikide kale mukuli wabukali bwa bulemu mucibaka cababisyi, cisubulo cakatalika mangolezya kataninga kankaminwa. Mangwalo alilembedwe kuti cisubulo eeco cakali cakusubula babisyi cakali kwiinda amawoola ali cisambomwe aayo Mufutuli ngaakali aciciingano. Kwakali zibalo zyili kkumi azyibili mu Mangwalo eezyo zijatikizya ciindi camazuba otatwe aalufu lwa Yahushua alimwi cimwi cimwi cilaamba munzila yaco cini oobo mbwaakapengana mumizeezo kutalikila mu Getisemani kalutaninga sika lufu Lwakwe.\n“Muntu taakaba nguutukka mukuli wacinyonyoono, alimwi kunyina pe natiikazyibe kuyoosya kwakusinganyigwa kunsaa cinyonyoona mbuli kooko Mufutulli nkwaakatukka. Kunyina buumba mbwanga wamvwa kweezyaanya buumba Bwakwe Ooyo waawidwa bukali bwa [Yahuwah] canguzu kakwiina kweenkela. Ciimo cabuntu cikonzya buyo kwiima musunko akusolwa kusikila aciga cimwi. Ooyo uukonzya kufwa ukonzya buyo kwiinda musunko likonzya kupimwa, nkabela ciimo cabuntu cilawa kunsaa sunko eelyo; pele ciimo ca [Yahushua] cakalaa kubikkilila kapati mukupenzyegwa; nkaambo ciimo cakwe cabuntu cakali kukkala mukati kaciimo cabulemu, akuleta kubikkilila mukupenga kutegwa akonzye kwiinda muli ceeco cakaletwa azinyonyoono zyanyika isweekede. … Bulumbu bwa cibi ndufu, pele cipego ca [Yahuwah] mbuumi butamani muli [Yahushua] kumubishi weempwa akusyoma.”\n“Kuzwa aciindi eeco Yahushua wakatalika kutondezya basikwiiya Bakwe kuti walo weelede kuya ku Jelusalema, akupenga zintu zinjaanji kuzwa ku bapatipati abasilutwe babapaizi abalembi, akujaigwa, alimwi akubusyigwa mubuzuba bwatatu.” (Matayo 16:21)\nBuzuba bwatatu kuzyila lili? Kuzwa eelyo naakatalika kupenga. Amubale kuya kumbele:\n“Mpoonya wakabapampanwida kuti bamvwisye, akuti bateelelesye Mangwalo. Mpoonya Walo wakati kuli mbabo, ' Kulilembedwe kuti, cakali cintu ciyandika kuti Kristu apenge akubuka kuzwa kubafu mubuzuba bwatatu.'” (Luka 24:45-46)\n“Mpoonya Walo wakatalika kubayiisya kuti Mwanaa Muntu weelede kupenga zyintu zinjaanji, alimwi uyoosulaikwa abapatipati abasilutwe babapaizi abalembi, alimwi uyoojaigwa, akubuka kakwiindide mazuba otatwe.” (Maako 8:31)\nEeci cibalo cilaa mulimo nkaambo cilasalazya kuti kubuka alimwi kuyooba kaaindide mazuba otatwe aayo aatalikila nikwaatalika kupenga Kwakwe. Muli Luka 24 kulembedwe kaano kabalombwana bobile bakali kweenda kuzwa ku Jelusalema kuya kumunzi wabo ku Emayasi mubuzuba bwa Abib 16, buzuba bwa kubuka kuzwa kubafu. Eelyo nibakali kweenda, bakali kubandika “zyoonse zyintu eezyi zyakacitika.”(Luka 24:14)\nMpoonya cakacitika kuti nibaali kuyaa kubandika twaambo ootu, Yahushua Lwakwe wakaswenena munsi lyabo akweendela antoomwe ambabo. Pele meso aabo akaalilwa kuti batamuzyibi Walo.\nNkabela Walo wakati kuli mbabo, “Mubandi wamusyobo nzi ooyu ngomwaambaula nomuyaabweenda kamuuside?”\nMpoonya balo bakati kuli Nguwe, “Izyintu zijatikizya Yahushua waku Nazaleta, ooyo wakali Mushinshimi cinicini mumicito amujwi kunembo lya Eloah abantu boonse, abasilutwe babapaizi mbobakamwaanga walo akumusinganya kulufu, akumukankamina. Pele twalikulangila kuti walo nguwaali kukonzya kunununa Isilayeli. Ncobeni, pele kuleka zyoonse eezyi, obuno mbuzuba bwatatu kuzwa nizyaacitika zyintu eezyi. (Luka 24:15-17, 19-21)\nEeci cakapa Mufutuli ciindi cibotu ncaakali kuyanda Walo kuti abayiisye akukulwaizya lusyomo lwabo:\nMpoonya Walo wakati kuli mbabo, “O nywebo nabafubafuba, nomulelema mumyoyo yenu kusyoma zyoonse nzibakaamba bashinshimi! Hena Kristu taakeelede kupenga zyintu zyoonse eezyi kuti akanjile mubulemu Bwakwe?” Alimwi kutalikila ali Mozesi a Bashinshimi boonse, Walo wakabapampanwida oonse Mangwalo azyintu zijatikizya Nguwe Lwakwe. (Luka 24:25-27)\n(Kuti mubale zibeela zimwi Mangwalo mwaalembedwe mulongo wazyintu zyaacitika eezyi, amutyanke aawa akuselela ansi. 5) Tacili cintu ceelede kwiinda ambali cishinshimi cilibotela ca kupenga alufu lwa Mufutuli eeci, nokuba kuceezyeka mawoola aali 72 woonse antoomwe. Ciindi citalikila mangolezya aa Abib 13 kusikila kubucedo6 bwa Abib 16 calazuzika cishinshimi coonse eeci. “Citondezyo ca Jona” cakazuzika cakumaninina mukupenga kwa Mufutuli alufu Lwakwe lwakuliyandila kuzumina kusingwa amulawo ooyo wakeelede kusinganya babisyi akulyaaba kuti azandulwe kuzwa kuli Yahuwah mukaambo kakunununa mukowa wabantu.\n2 Kardia,#2588, The New Strong’s Expanded Dictionary of Bible Words.\n5 Mu Ncito zya Batumwa 10:39 muci Giliki cakaindi ibbala lisanduludwe kuti “kukosolwa” lyaamba lufu lwalunya. Tiilwakali lufu lwaluzyalo nokuba lwakufwambaana pe. Lwakali lufu luzwide kucisa akupenzyegwa.\n6 Masimpe kuti kubuka kuzwa kubafu kwaacitikila kubucedo mubuzuba bwa Abib 16, buzuba bwatatu bwa cishinshimi, eeci cizuzika bumboni bwa Bbaibbele akuyubununa kuti buzuba butalikila kubucedo kalitana pasuka zuba.


Matalikilo 17 IBBAIB63 - Lino Abramu naakajisi myaka - Bible Search\nMatalikilo 16 Matalikilo 18\nLeza mbwaakatanga cizuminano a-Abramu. Mbwaakamupa citondezyo cakupalulwa akusandula izina lyakwe\n1-Lino Abramu naakajisi myaka iili makumi aali musanu aane amusanu aine, Jehova wakalibonya kuli-Abramu, wati, Ndime Leza Singuzuzyoo nse, Enda kunembo lyangu cakululama. 2-Lino njootanga cizuminano ayebo, nkabela njookuvuzya loko malaa. 3-Mpawo Abramu wakavundama ansi, nkabela Leza wakamwaambila, wati, 4Bona! Ndatanga cizuminano ayebo, nkabela uyooba wisi wamisyobo minji. 5-Lino izina lyako talikooyooambwa limbi kuti Abramu, pe, izina lyako liyooba Abrahamu, nkaambo ndikubikide kuti ube wisi wamisyobo minji. 6Njoocita kuti uzyalisye loko, ube zisi zinji, alimwi mulinduwe muyoozwa bami. 7-Njootanga cizuminano cangu ayebo amulunyungu lwako luciboola mumazyalani conse, cibe cizuminano citamani, kuti mbe Leza wako a-Leza walunyungu lwako luciza. 8-Alimwi njookupa, webo alunyungu lwako luciza, nyika yabutuntulisi bwako, nkokuti nyika yoonse ya-Kanana, mwiivube lyoonse, nkabela njooba Leza wabo.\n9-Lino Leza wakaambila Abrahamu kuti, Kobamba cizuminano cangu, webo alunyungu lwako luciza mumazyalani aalo. 10-Nceeci cizuminano cangu ncimweelede kubamba, cili akati kandime anywebo alunyungu lwako luciza. Baalumi banu boonse baleelede kupalulwa. 11-Muleelede kupalulwa mulukanda lwandomo zyanu, Eci ciyooba citondezyo cacizuminano cili akati kesu, mebo anywebo. 12-Mwana mulombe uuli amazuba aali musanu aatatu uleelede kupalulwa. Baalumi boonse mumazyalani aanu oonse baleelede kucitilwa obo, nibaba bazyedwe mumaanda aanu nibaba baulidwe amali kubeenzu batali balunyungu lwako. 13Oyo uuzyedwe muŋanda yako ayooyo uulidwe amali aako, boonse buyo baleelede kupalulwa. Aboobo cizuminano cangu cili munyama yanu ciyooba cizuminano citamani. 14-Mwaalumi silulomo uutapalwidwe mulukanda lwalulomo lwakwe, oyo muntu uyooandanizigwa abantu bakwe, nkaambo wa mwaya cizuminano cangu.\n15Alimwi Leza wakaambila Abrahamu kuti, Alakwe Sarai mukaako, izina lyakwe talikooyooambwa limbi kuti ngu-Sarai, pe, izina lyakwe liyooba Sara. Nkabela njoomupa coolwe, njookupa mwana mulombe mulinguwe. 16-Njoomupa coolwe, nkabela uyooba nacaanzo. Mulinguwe momuyoozwa bami bazisi. 17-Mpawo Abrahamu wakavundama ansi, waseka, waamba mumoyo wakwe kuti, Sa muntu uuli amyaka iili mwanda ulakonzya kuzyala? Alakwe Sara uuli amyaka iili makumi aali musanu aane, sa ulakonzya kuzyala? 18Abrahamu wakaambila Leza kuti, Nicakabota Ismayeli naakapona kubusyu bwako. 19-Pele Leza wakavuwa kuti, Pe, Sara mukaako uyookuzyalila mwana, elyo uyoomuulika izina lya-Izaka. Njootangana awe cizuminano, walo alunyungu lwakwe luciza musule lyakwe. 20-Mumakani aa-Ismayeli, ndamvwa, Ncobeni njoomupa coolwe kuti azyalisye akuvula loko. Uyoozyala bami bali ikumi ababili, nkabela njoocita kuti abe musyobo mupati. 21-Pele cizuminano cangu njoocitanga a-Izaka, ngonguwe Sara ngwati kuzyalile mbuli lino mumwaka uuboola.\n22-Lino naakamana kwaambaula awe, Leza wakatanta kujulu kuzwa kuliAbrahamu. 23-Mpoonya awo Abrahamu wakabweza Ismayeli mwanaakwe aboonse ibakazyalwa muŋanda yakwe aboonse mbaakaulide amali aakwe, baalumi boonse bamuŋanda ya-Abrahamu, wapalula lukanda lwandomo zyabo mubuzuba obo mbubonya, mbuli Leza mbwaakamulailila. 24Abrahamu kajisi myaka iili makumi aali musanu aane amusanu aine naakapalulwa mulukanda lwalulomo lwakwe. 25Alakwe Ismayeli mwanaakwe kajisi myaka iili ikumi aitatu naakapalulwa mulukanda lwalulomo lwakwe. 26-Mubuzuba obo mbubonya Abrahamu a-Ismayeli mwanaakwe bakapalulwa boonse, 27-abalo basiŋanda bakwe boonse, nibaba bazyedwe muŋanda yakwe nibaba baulidwe amali kubazwakule, bakapalulwa awe.


Ncinzi Cikonzya Kupa Kuti Kube Lukkomano Mumukwasyi Wanu? | Makani Mabotu\n1. Nkaambo nzi cikwati camumulawo ncociyandika kutegwa kube lukkomano mumukwasyi?\nMakani mabotu azwa kuli Jehova, Leza uukkomene walo uuyanda kuti kakuli lukkomano mumikwasyi. (1 Timoteyo 1:11) Ngowakatalisya cikwati. Kutegwa kube lukkomano mumukwasyi, cikwati camumulawo cilayandika nkaambo cipa kuti bana bakomezyegwe kabotu. Banakristo beelede kulemeka milawo yamucisi mobakkala iijatikizya kulembya cikwati.—Amubale Luka 2:1, 4, 5.\nIno Leza ucibona buti cikwati? Uyanda kuti mwaalumi amukaintu kabakwetene lyoonse. Jehova uyanda kuti mulumi amukaintu kabasyomeka kumweenzinyina. (Bahebrayo 13:4) Kulekana ulakusulaika. (Malaki 2:16) Pele ulabazumizya Banakristo kulekana akukwatwa naa kukwata uumbi ikuti ngobakwetene limwi wacita bumambe.—Amubale Matayo 19:3-6, 9.\n2. Ino mwaalumi amukaintu beelede kweendelezyanya buti?\nJehova wakalenga baalumi abamakaintu kutegwa kabagwasyanya milimo mucikwati. (Matalikilo 2:18) Mbwali mutwe wamukwasyi, mulumi weelede kubajanina nzyobayandika bamukwasyi wakwe kumubili alimwi akubayiisya kujatikizya Leza. Weelede kumuyanda mukaintu wakwe amoyo woonse. Mulumi amukaintu beelede kuyandana akulemekana. Mbwaanga mulumi amukaintu boonse tabalondokede, kwiiya kulekelela kulayandika kapati kutegwa kube lukkomano mucikwati.—Amubale Baefeso 4:31, 32; 5:22-25, 33; 1 Petro 3:7.\n3. Sena mweelede kumusiya ngomukwetene limwi kuti kakunyina lukkomano mucikwati?\nKuti kamujisi mapenzi mucikwati canu, nyoonse nyobilo mweelede kusolekesya kuyandana. (1 Bakorinto 13:4, 5) Ijwi lya Leza talikulwaizyi kwaandaana kuti ibe nenzila yakumana mapenzi aatayi koomoonga mucikwati.—Amubale 1 Bakorinto 7:10-13.\n4. Nobana, ino Leza uyanda kuti kamupona buumi buli buti?\nJehova uyanda kuti kamukkomene. Ulamupa lulayo lugwasya kapati kujatikizya mbomukonzya kukkomana mubukubusi bwanu. Uyanda kuti mugwasyigwe kubusongo aluzyibo lwabazyali banu. (Bakolose 3:20) Jehova alimwi uyanda kuti mujane lukkomano iluboola kwiinda mukubelekela Mulengi wanu alimwi a Mwanaakwe.—Amubale Mukambausi 11:9–12:1; Matayo 19:13-15; 21:15, 16.\n5. Nobazyali, mbuti mbobakonzya kujana lukkomano bana banu?\nMweelede kubeleka canguzu kutegwa mujanine bana banu cakulya, kwakukkala alimwi azyakusama. (1 Timoteyo 5:8) Pele alimwi kutegwa bana banu bakkomane, mweelede kubayiisya kuyanda Leza akwiiya kulinguwe. (Baefeso 6:4) Cikozyanyo canu mukutondezya luyando kuli Leza cilakonzya kubagwasya kapati bana banu. Kuti lulayo lwanu kaluzwa mu Jwi lya Leza, lulakonzya kubagwasya bana banu kuzilanga kabotu zintu.—Amubale Deuteronomo 6:4-7; Tusimpi 22:6.\nBana balagwasyigwa ciindi nomubakulwaizya akubalumbaizya. Alimwi bayandika kululamikwa akulaigwa. Kucita boobo kulabakwabilila kubukkale bukonzya kubapa kutakkomana. (Tusimpi 22:15) Pele lulayo talweelede kupegwa calunya naa cabukali pe.—Amubale Bakolose 3:21.\nBakamboni ba Jehova balamwaya mabbuku aindene-indene aakalembelwa kugwasya ikapati bazyali alimwi abana. Mabbuku aaya ayeeme aa Bbaibbele.—Amubale Intembauzyo 19:7, 11.\nMbomukonzya Kwaalwana Mapenzi\nKweendelezya makani munzila iili kabotu kulakonzya kutondezya kwiindana kuliko akati kacikwati ciyumu banabukwetene mobakkomene alimwi aceeco mobatamvwani.\nLuyando ndwaakatondezya Jesu ncitondezyo cambobeelede kucita bamalumi, bamakaintu, bazyali alimwi abana. Ncinzi ncotwiiya kulinguwe?\nMabala Amusale naa muyanda kukkopa zyakamwaigwa Makani Mabotu Aazwa Kuli Leza!\nZyakuswiilila Amusale naa muyanda kukkopa zyakuswiilila Makani Mabotu Aazwa Kuli Leza!